Penemuan mineral REE di Kedah, jangka tingkatkan kutipan hasil

ALOR SETAR, 30 Oktober - Kedah menjangkakan peningkatan kutipan hasil baharu yang diperolehi daripada mineral Unsur Nadir Bumi (REE) yang ditemui di negeri itu. Menteri Besar, Datuk Seri Muhammad Sanusi berkata ketika ini kerajaan negeri akan menyaipkan Prosedur Operasi Standard (SOP) berkaitan kaedah perlombongan yang memerlukan pelaksanaan secara bersama dengan Kementerian Tenaga dan Sumber Asli (KeTSA). Katanya, ketika ini belum ada harga pasaran bagi 17 elemen tanah liat yang diestrak dari kerja-kerja melombong yang membolehkan REE menjadi sumber pendapatan yang banyak kepada kerajaan negeri dan sekali gus membantu mengatasi perbelanjaan defisit bagi tahun hadapan.

(Muhammad Sanusi dalam sidang media selepas membentangkan Bajet 2023 di Wisma Darul Aman)

"Memang ada sedikit peningkatan defisit perbelanjaan masih dalam kadar yang dibenarkan, kita akan atasi dengan perbenlanjaan berhemah dan peningkatan kutipan hasil baharu yang saya jangka disumbangkan dengan banyak," kata Muhammad Sanusi di sini.

Terdahulu beliau membentangkan Bajet 2023 Kedah berjumlah RM1.059 bilion dengan jangkaan defisit 14.17 peratus atau RM104.12 juta. Pihaknya mencadangkan peruntukan perbelanjaan mengurus berjumlah RM839.12 juta dengan RM104.04 juta daripada jumlah itu adalah sebagai caruman kepada Kumpulan Wang Pembangunan.


Ibu, anak maut kereta terbabas di Kuala Pilah

KUALA PILAH, 30 Oktober- Dua beranak maut manakala tiga anggota keluarga lain cedera ringan selepas kereta Proton Wira dinaiki mereka terbabas di Jalan Terachi-Tanjung Ipoh, di sini, awal pagi tadi.Komander Operasi Balai Bomba dan Penyelamat (BBP) Seri Menanti Pegawai Bomba Kanan II Norhirwan Zainal berkata mangsa, Nuratika Arsad, 27, dan anaknya yang sedang dikenal pasti identiti, meninggal dunia di lokasi kejadian.Beliau berkata bomba menerima panggilan kecemasan pada pukul 1.21 pagi tadi sebelum sepasukan anggota dari BBP Seri Menanti dan Kuala Pilah digegaskan ke lokasi kejadian.

“Mangsa yang cedera ringan diselamatkan oleh pihak bomba sebelum diserahkan kepada pihak kesihatan. Kes kemalangan berkenaan diserahkan kepada polis untuk siasatan lanjut,” katanya dalam kenyataan hari ini.


Sembilan lagi rakyat Malaysia dibawa pulang

SEPANG, 30 Oktober - Sembilan mangsa sindiket jenayah penipuan tawaran pekerjaan di Kemboja selamat tiba di tanah air pada pukul 11.30 malam tadi. Kesemua mereka tiba di Lapangan Terbang Antarabangsa Kuala Lumpur 2 (KLIA 2) dengan menaiki pesawat Air Asia.Wakil Pertubuhan Kemanusiaan Antarabangsa Malaysia (MHO), Azirul Shafiq Sazali berkata mangsa yang dipaksa dan diugut untuk bekerja sebagai 'scammer' di negara tersebut diselamatkan di sempadan Vietnam."Mangsa telah menghubungi pihak MHO secara dalam talian. Dalam tempoh seminggu kami berhubung dengan mangsa."Kami mendapat kerjasama daripada warga tempatan di Vietnam untuk membawa mereka keluar," katanya kepada pemberita.

Tujuh mangsa merupakan anak kelahiran Johor manakala 2 lagi berasal dari Pulau Pinang.Proses menyelamat dilakukan melalui kerjasama beberapa pihak termasuk Polis Diraja Malaysia (PDRM), Kedutaan Malaysia di Kemboja serta beberapa pertubuhan bukan kerajaan.Sementara itu, tujuh rakyat Johor yang terkandas di Kemboja itu tiba di Johor Bahru pagi tadi.Empat daripadanya tiba dengan kenderaan yang disediakan kerajaan negeri.


Pembinaan SK Ukay, Sungai Sering mula hujung tahun depan, dijangka siap 2025

AMPANG, 30 Oktober- Projek pembinaan Sekolah Kebangsaan Ukay, Sungai Sering di kawasan Bukit Antarabangsa, Gombak dijangka siap pada hujung 2025.Menteri Kanan Pendidikan, Datuk Dr Radzi Jidin memaklumkan segala kekangan yang dihadapi khususnya berkenaan tanah di tapak cadangan tersebut sudah selesai dan proses pembinaan bermula pada hujung tahun depan."Insya-Allah, sekolah ini kontraktornya akan mula masuk tapak pada hujung tahun hadapan dan akan siap pada hujung tahun 2025.

(Menteri Kanan Pendidikan, Datuk Dr. Radzi Jidin)

"Kita lihat, kami di kementerian menyedari mempunyai keperluan untuk siapkan segera kerana ibu bapa di sini sukar untuk menghantar anak, melalui lebuhraya sebagainya dan sekolah di sekeliling juga hampir memenuhi kapasiti yang optimum", katanya.Menurutnya, keluasan tanah di tapak cadangan adalah 2 hektar dengan kapasiti 30 bilik darjah. Jelas beliau pembinaan sekolah tersebut diluluskan dalam Rancangan Malaysia Ke-10.Beliau berkata demikian selepas Pogram Bicara Transformasi Pendidikan bersama-sama komuniti.Turut hadir, Menteri Kanan Perdagangan Antarabangsa dan Industri, Datuk Seri Mohamed Azmin Ali.


Perkhidmatan 5G, Kelantan bakal nikmati kemudahan lebih awal

KOTA BHARU, 30 Oktober- Kelantan bakal menikmati perkhidmatan jalur lebar berkelajuan tinggi 5G lebih awal daripada jangkaan sebelumnya.Menteri Komunikasi dan Multimedia, Tan Sri Annuar Musa berkata keutamaan itu diberikan berlandaskan beberapa prospek pembangunan yang sedang giat dilaksanakan. Antaranya, pembinaan Projek Laluan Rel Pantai Timur (ECRL), naik taraf Lapangan Terbang Sultan Ismail Petra (LTSIP) Pengkalan Chepa serta pembinaan Lebuhraya Central Spine Road (CSR).Beliau berkata, pelaksanaan kesemua projek pembangunan tersebut perlu selari dengan perkhidmatan jalur lebar yang ditawarkan, khususnya dalam menarik peluang pelaburan masuk ke Kelantan.  Jelas Annuar, secara strategik Kelantan akan dibangunkan sebagai hub logistik kawasan timur yang penting dan akan menjadi perkhidmatan logistik antarabangsa terutama dalam mewujudkan peluang pekerjaan. "Kepentingan 5G ini bukan hanya pada soal pengguna telefon bimbit, kita harap masyarakat faham, ini adalah suatu pendekatan strategik untuk menggalakkan pertumbuhan industri di Kelantan."Sebab industri sekarang ini kalau kita nak bawa daripada luar negara dia akan tanya ada 5G atau tidak, ECRL dan lebuh raya dan rangkaian 5G ini mesti disekalikan jangan berasing-asing, daripada situ bila ada satu blueprint kita boleh promosi dia ke luar negara," katanya.

Beliau menyatakan demikian pada program Jualan Murah Keluarga Malaysia (JMKM), di sini.Mengulas lanjut, Annuar berkata persetujuan juga dicapai dengan Digital Nasional Berhad (DNB) bagi menjadikan Kelantan keutamaan bagi pekhidmatan itu selain rundingan menyambung pembinaan tapak menara 5G di jajahan Kota Bharu.  Ia melibatkan kawasan pekan utama seperti Kok Lanas, Melor, Peringat dan Kadok dengan pembinaan keseluruhan 10 menara, termasuk berhampiran Kem Desa Pahlawan untuk kegunaan pihak tentera.


PDRM kenal pasti kawasan panas menjelang PRU ke-15

MUAR, 30 Oktober- Kurang daripada 100 kawasan panas atau 'hotspot' bagi Pilihan Raya Umum ke-15 (PRU ke-15) dikenal pasti Polis Diraja Malaysia (PDRM) di seluruh negara.  Semua kawasan yang dikenal pasti adalah menerusi risikan-risikan PDRM, melibatkan kempen dan sentimen emosi parti-parti bertanding.  Ketua Polis Negara, Tan Sri Acryl Sani Abdullah Sani berkata penugasan sewajarnya sudah dibuat sebagai usaha meredakan ‘suhu’ apabila tempoh kempen bermula selepas penamaan calon 5 November ini.  Masyarakat yang terlibat kempen juga dinasihat berkempen secara berhemah dan tertib dengan mematuhi batas-batas peraturan ditetapkan.  "Saya percaya mereka yang terlibat dalam kempen sedia maklum perkara-perkara yang boleh mereka lakukan dan tidak boleh lakukan.Ini bagi memastikan situasi ketenteraman dapat dipelihara. Jadi, kita pun sedia maklum telah lihat contoh-contoh di luar negara bila ketenteraman tidak terkawal bukan sahaja merugikan masyarakat bahkan jadi tragedi," kata Acryl Sani kepada RTM selepas merasmikan Majlis Penutup Kursus Asas Tiger Platoon Briged Tengah PGA, di sini.

(Ketua Polis Negara, Tan Sri Acryl Sani Abdullah Sani menyempurnakan acara pentauliahan menyemat LencanaTiger Platoon kepada peserta kursus asas yang berjaya)

35 peserta termasuk seorang Pegawai Kanan berjaya menamatkan latihan bagi Siri 1/2021 yang berlangsung pada 30 Oktober hingga 20 Disember 2021 manakala 50 peserta termasuk seorang Pegawai Kanan berjaya menamatkan siri 1/2022 yang diadakn bermula 11 September hingga 25 Oktober lepas. Lebih 80,000 pegawai dan anggota PDRM akn ditugaskan sepanjang tempoh PRU15, bagi memastikan kelancaran dan keselamatan pengundi.


PRU15: Belia perlu cakna dalam memilih calon

KUALA LUMPUR, 30 Oktober- Mengundi adalah tanggungjawab patriotisme setiap warganegara Malaysia yang layak.Justeru, kesedaran golongan belia untuk melibatkan diri dalam pembentukan sistem demokrasi amat signifikan dalam menentukan pemimpin yanag bakal mentadbir negara. Pensyarah Kanan Fakulti Sains Pentadbiran dan Polisi Universiti Teknologi Mara (UiTM), Dr. Azman Ayob menegaskan belia perlu mengambil peluang ini dalam memastikan PRU-15 menjadi medan memuktamadkan pilihan terbaik yang berintegriti dan mengutamakan agenda rakyat. "Rakyat kita kena ada kesedaran memilih calon yang sesuai. Mereka perlu tahu apa kriteria calon. Kalau kita lihat dalam konteks politik Islam, dia menekankan kriteria calon itu adalah calon yang ada integriti serta yang boleh memperjuang hak rakyat selain ada potensi."Setiap rakyat ada kecenderungan politik masing-masing tetapi tidak boleh keterlaluan. Rakyat kita kena ada kesedaran mengundi kerana ini adalah tanggungjawab. Ini adalah salah satu bentuk bantuan yang mesti dibuat kepada negara," kata Dr. Azman kepada RTM ketika menjadi tetamu menerusi program Selamat Pagi Malaysia di Angkasapuri.

(Pensyarah Kanan Fakulti Sains Pentadbiran dan Polisi Universiti Teknologi Mara (UiTM), Dr. Azman Ayob)

Beliau menegaskan pengundi belia perlu terus didedahkan dengan kepentingan mengundi dan dibentuk dengan acuan politik yang matang.


Sultan Nazrin berkenan sertai Larian Hari Keputeraan Sultan Perak

KUALA KANGSAR, 30 Oktober- Selepas dua tahun tertangguh susulan penularan wabak COVID-19, Larian Hari Keputeraan Sultan Nazrin Shah kembali diadakan tahun ini di Dataran Pavillion, di sini. Larian melibatkan penyertaan hampir 10,000 peserta.  Sultan Perak Sultan Nazrin Muizzuddin turut berkenan berangkat dan menyertai larian tersebut yang bermula pada pukul 6.45 pagi.  Ia diadakan bersempena Hari Keputeraan baginda yang disambut setiap hari Jumaat minggu pertama bulan November.

(Sultan Nazrin berkenan melepaskan peserta larian bagi kategori 15 dan 10 kilometer)

Turut hadir Setiausaha Kerajaan Negeri, Datuk Ahmad Suaidi Abdul Rahim serta barisan exco kerajaan negeri.  Terdahulu, Sultan Nazrin berkenan melepaskan peserta larian bagi kategori 15 dan 10 kilometer.Manakala pelepasan larian bagi kategori tetamu kehormat melibatkan jarak dua kilometer disempurnakan adinda sultan, Raja Datuk Seri Yong Sofia.


Tertipu dengan sindiket penipuan kerja, 7 rakyat Johor selamat tiba di tanah air

JOHOR BAHRU, 30 Oktober- Tujuh rakyat Johor yang terkandas di Kemboja, gara-gara ditipu sindiket pekerjaan, selamat tiba di Johor Bahru pagi tadi.Dua daripadanya disambut ahli keluarga ketika tiba di Lapangan Terbang Antarabangsa Kuala Lumpur 2 (KLIA 2), tengah malam tadi manakala empat lagi dibawa terus ke Johor Bahru oleh kenderaan yang disediakan kerajaan negeri.Seorang lagi mangsa, masih menjalani siasatan dengan pihak polis. Menurut mangsa, Mohamad Shahrizan Mohamad Fadzil, 34, beliau bersama seorang lagi rakan diperkenalkan dengan seorang ejen rakyat tempatan kira-kira lima bulan lalu, dengan tawaran kerja sebagai pelayan di sebuah pusat perjudian dan dibayar AS$1,100.Namun setibanya di Phnom Penh, Shahrizan bersama beberapa rakyat Malaysia yang lain dibawa ke sebuah kampung untuk bekerja dengan sindiket penipuan dalam talian dipercayai beroperasi dari Taiwan dan hanya dibayar sekitar AS$400 hingga AS$500 sahaja.Rancangan untuk melarikan diri bersama rakan-rakan lain telah direncana sebulan yang lalu, sebelum dihubungi pihak Pertubuhan Kemanusiaan Masyarakat Antarabangsa Malaysia (MHO) untuk mengatur strategi."Ada satu pelan, konon nak gunting rambut. Masa itu baru kita orang larikan diri tapi masa itu MHO dan GASO sudah tunggu.Telefon selepas balik kerja, kami boleh pegang. Jadi, kami berhubung dengan pihak MHO sewaktu pulang bekerja," kata Shahrizan kepada RTM.

(Mangsa sindiket penipuan kerja, Mohamad Shahrizan Mohamad Fadzil, 34 menjelaskanperkara tersebut dalam sidang media pagi tadi)

Mangsa-mangsa yang dibawa pulang ialah Salwani Yusof, 30 tahun, Mohamad Shahrizan Mohamad Fadzil, 34, Muhammad Syafiq A. Razak, 24 dan Muhammad Ammerul Suffian Mohd Sam, 29 tahun.Sementara itu, EXCO Belia, Sukan, Pembangunan Usahawan, Koperasi dan Sumber Manusia Johor, Mohd Hairi Md Shah berkata kerajaan negeri memperuntukkan RM15,000 bagi membantu membawa pulang ketujuh-tujuh mangsa ke tanah air.  Beliau mengingatkan belia Johor untuk mengambil peluang mengisi kira-kira 31,000 peluang pekerjaan yang terdapat di negeri ini, dan tidak mengambil risiko terpedaya dengan sindiket penipuan pekerjaan di luar negara.  "Saya harap mangsa-mangsa ini belajar dengan pengalaman ini. Kerajaan Johor amat memahami kehendak belia Johor. Saya akan pantau mereka, ketujuh-tujuh tersebut untuk memastikan mereka mendapat pekerjaan dan mencari peluang pekerjaan di bawah Unit Strategik Modal Insan Johor (SMI)," kata Hairi kepada RTM.

Sebelum ini tular mengenai berita rakyat Malaysia yang terkandas di Kemboja selepas ditipu sindiket pekerjaan dengan tawaran kerja di pusat perjudian, sebelum dipaksa bekerja sebagai penipu dalam talian yang menyasarkan rakyat negara ini.


IENA: SMKA Kuala Selangor kekal kecemerlangan, rangkul pingat emas di Jerman

NUREMBERG, JERMAN, 30 Oktober- Sekolah Menengah Kebangsaan Agama (SMKA) Kuala Selangor berjaya mengekalkan kecemerlangan apabila meraih pingat emas di Pameran Perdagangan Antarabangsa, Idea Penciptaan, Idea Produk Baru (IENA) 2022, di sini.Sekolah berkenaan sebelum itu meraih kejayaan sama memperoleh pingat emas dalam penyertaan pada 2019.Selain membawa pulang pingat emas, SMKA Kuala Selangor turut memenangi Anugerah Khas Produk Inovasi Terbaik Keseluruhan Untuk Kategori Young Inventors 'Prize Of The City of Nuremberg' buat kali kedua berturut-turut.IENA 2022 merupakan pameran inovasi tertua di dunia membabitkan perdagangan unik mempamerkan pelbagai ciptaan produk baharu dan penemuan inovasi terbesar dunia serta mengumpulkan pereka cipta seluruh dunia.Program merupakan pertandingan inovasi antarabangsa kali pertama pasca COVID-19 yang diadakan secara bersemuka, berlangsung bermula 27 Oktober lalu hingga hari ini.


RTM dominasi kemenangan malam pertama ASA 2022

PUTRAJAYA, 30 Oktober- RTM mendominasi kemenangan pada malam pertama Anugerah Seri Angkasa (ASA) 2022 dengan merangkul 14 anugerah daripada 38 kategori yang dipertandingkan. Tujuh anugerah diterima bagi kategori TV dan tujuh lagi daripada kategori radio.Anugerah yang diterima bagi kategori TV ialah Montaj TV Terbaik, Liputan Berita TV Terbaik, Suntingan Rancangan TV terbaik, Pelakon Komedi TV Terbaik, Rancangan Sukan TV Terbaik, Pengulas TV Terbaik dan Tatarias TV Terbaik.Manakala bagi kategori radio, RTM mengungguli anugerah Pelakon Pembantu Lelaki Drama Radio Terbaik, Pelakon Pembantu Wanita Drama Radio Terbaik, Majalah radio Terbaik dan Dokumentari Radio terbaik.Selain, Rancangan Interaktif Radio terbaik, Rancangan Agama Radio terbaik dan Pengulas Radio Terbaik.Menurut Rosdi Omang, meski memenangi dua kategori iaitu Dokumentari Radio Terbaik dan Pengulas Radio Terbaik, namun ia merupakan saingan yang cukup sengit."ASA merupakan anugerah yang berprestij, saya amat berterima kasih kepada juri, Nasional FM dan RTM atas kemenangan ini," katanya.

(Rosdi Omang, Pemenang kategori Dokumentari Radio Terbaik dan Pengulas Radio Terbaik)

Sementara itu, bagi pemenang kategori Liputan Berita TV Terbaik, Mohd Faris Izzat Shaharudin dan Andy Reza Rohadian, kemenangan itu disifatkan sebagai batu loncatan untuk menghasilkan lebih banyak laporan berkualiti pada masa hadapan."Kami tidak menyangka akan menang pada malam ini kerana pesaing kami merupakan individu sama yang mendapat empat pencalonan," kata Andy Reza."Saya cukup teruja apabila mengetahui saya ditugaskan untuk menghasilkan laporan berita berkaitan proses imunisasi bersama Andy kerana saya tahu kualiti kerjanya yang baik," menurut Mohd Faris Izzat.Pemenang ASA 2022 membawa pulang trofi, sijil dan wang tunai RM5,000.Malam kedua ASA 2022 akan diteruskan pada pukul 9.00 malam ini secara langsung di TV2.


Daftar pemilih Sarawak, rekod 1.94 juta pengundi

KUALA LUMPUR, 29 Oktober- Jumlah terkini pemilih berdaftar di Sarawak yang direkodkan Suruhanjaya Pilihan Raya (SPR) ialah seramai 1.94 juta orang, meningkat 59.14 peratus berbanding 1.22 juta orang direkodkan pada PRU14.Daripada jumlah itu 825,791 merupakan pengundi berumur 21 hingga 39 tahun yang menjadi kategori paling ramai.Jumlah pengundi berumur 18 hingga 20 tahun pula 129,034 orang.

(Menteri di Jabatan Perdana Menteri (Parlimen dan Undang-Undang) Dato Sri Dr. Wan Junaidi Tuanku Jaafar)

Menurut Menteri di Jabatan Perdana Menteri (Parlimen dan Undang-Undang) Dato Sri Dr. Wan Junaidi Tuanku Jaafar, Daftar Pemilih Sarawak terkini merekodkan seramai 975,618 bersamaan 50.21% pengundi lelaki dan 967,456 atau (49.79%) pengundi wanita.Jumlah pengundi awal pula mencatat sedikit pengurangan iaitu 22,127 orang berbanding 24,545 mengikut rekod daftar pemilih PRU-14.Daftar keseluruhan juga menunjukkan majoriti pemilih terdiri dalam kalangan individu berusia di bawah 60 tahun iaitu seramai 1,539,645.Seramai 38,148 petugas dijadual bertugas untuk PRU-15 melibatkan seribu 943 pusat mengundi termasuk 55 pusat mengundi awal dengan 4,286 saluran.


YADIM peruntuk RM734,000 Program Souq@Keluarga

KUANTAN, 29 Oktober- Yayasan Dakwah Islamiah Malaysia (Yadim) telah memperuntukkan RM734,000 menerusi Program Souq@Keluarga Malaysia bagi menyantuni pelbagai lapisan masyarakat di seluruh negara.  Sejak penganjuran pertamanya pada April lalu, yang turut diadakan bersempena Jelajah Aspirasi Keluarga Malaysia (JAKM), ia juga memberi manfaat kepada golongan B40 menerusi program jualan murah.

(Ketua Setiausaha Negara Tan Sri Mohd Zuki Ali)

Menurut Ketua Setiausaha Negara Tan Sri Mohd Zuki Ali, program jualan tersebut turut menawarkan potongan harga sehingga 50% bagi barangan keperluan makanan utama seperti ayam, minyak, beras dan gula kepada golongan sasar.  "Hari ini diberikan diskaun 50% saya tengok sambutan amat luar biasa sebelum pukul 12 dah habis jualan tu, jadi saya anggap apa yang berlaku di kuantan pada hari ini merupakan satu aktiviti yang amat kita alu-alukan dan amat hargai, ucap tahniah kepada yadim kerana berjaya menganjurkan program seumpama ini dimana golongan yang faedahnya lebih 500 orang penoreh getah, nelayan," katanya selepas merasmikan Program Souq@Keluarga Malaysia di Masjid Beserah Kuantan, Pahang.  Pada majlis itu, seramai 500 penerima terdiri daripada golongan B40, Orang Kelainan Upaya, petani, penoreh getah, dan mualaf menerima bantuan pek beras, ayam dan barangan dapur yang disediakan oleh Yadim.

(Ketua Pegawai Eksekutif Yadim, Tuan Kamarul Arief Tuan Soh)

Sementara itu, menurut Ketua Pegawai Eksekutif Yadim, Tuan Kamarul Arief Tuan Soh, program jualan murah itu bagi memperkenalkan kepada masyarakat kewujudan Yadim Mart yang turut memfokuskan kebajikan dalam perniagaan.  "Jualan melalui anak syarikat yadim, kita panggil YADIM MART memang kita ada supermarket sendiri jadi sebab itu kita dapat cari strategi untuk menurunkan harga yang dapat membantu masyarakat setempat jadi itu yang kita lakukan disamping sebagai satu strategi untuk memperkenalkan YADIM MART kepada masyarakat jadi dalam bisnes ada kebajikan dalam kebajikan ada dakwah ia adalah sinergi," katanya. Bagi pengunjung, mereka menyambut baik terhadap Program jualan Souq@Keluarga Malaysia yang menawarkan penjimatan dalam berbelanja barangan keperluan harian mereka.  Masjid Jamek Beserah merupakan lokasi keempat penganjuran Jualan Rakyat YADIM yang mana sebanyak 1,000 jenis barangan keperluan ditawarkan kepada penduduk dengan potongan harga sehingga 50%.


JAKM Pahang mendapat sambutan menggalakkan

PAHANG, 29 Oktober- Jelajah Aspirasi Keluarga Malaysia (JAKM) Negeri Pahang mendapat sambutan menggalakkan dengan kehadiran pengunjung yang memenuhi kedua-dua lokasi.  Antara menjadi tumpuan, program Jualan Murah Keluarga Malaysia di perkarangan Stadium Darul Makmur, Kuantan.

(Ketua Seksyen Perdagangan Dalam Negeri, KPDNHEP Negeri Pahang, Fatin Najuwa Ahmad Hasbullah)

Menurut Ketua Seksyen Perdagangan Dalam Negeri, KPDNHEP Negeri Pahang, Fatin Najuwa Ahmad Hasbullah, program yang dilaksanakan di kesemua 42 Dun di Pahang termasuk penjualan di JAKM Negeri itu terus mendapat sambutan.  "Jualan murah keluarga Malaysia sempena jelajah aspirasi keluarga Malaysia ini dilaksanakan dari 28 Oktober sampai 30 Oktober ahad kita membuat jualan murah sehingga lebih 20 % untuk keperluan asas harian, macam ayam, telur, minyak masak, tepung, gula, beras untuk sasarkan untuk golongan berpendapatan rendah untuk menangani kos sara hidup yang agak tinggi sekarang ini,"katanya. Tambah beliau, menerusi inisiatif tersebut, orang ramai dapat menikmati harga barangan keperluan harian sehingga 20% lebih murah daripada harga pasaran biasa. Malah, dengan kadar yang ditetapkan itu dapat meringankan beban kos sara hidup masyarakat.  Beliau berkata demikian ketika ditemui RTM di Program Jelajah Aspirasi Keluarga Malaysia (JAKM) Negeri Pahang di Pusat Konvensyen Antarabangsa Sultan Ahmad Shah, Kuantan.  Di perkarangan Stadium Darul Makmur turut diadakan pameran aset ketenteraan dan senjata ringan selain demontrasi keselamatan Jabatan Bomba dan Penyelamat Malaysia (JBPM).


RM6.5 juta pembiayaan diberikan KUSKOP kepada usahawan dan koperasi

TANJONG KARANG, 29 Oktober- Seramai 19 usahawan dan koperasi menerima pembiayaan sejumlah RM6.584 juta dari Kementerian Pembangunan Usahawan dan Koperasi (KUSKOP).Menurut Menterinya Tan Sri Noh Omar, KUSKOP dan agensinya sentiasa peka, dan prihatin dalam memastikan usahawan dan koperasi terus berdaya tahan, berdaya maju dan bangkit dalam menghadapi setiap cabaran.

(Menteri Pembangunan Usahawan dan Koperasi (KUSKOP), Tan Sri Noh Omar)

Pembiayaan tersebut disalurkan melalui Institut Keusahawanan Negara (INSKEN), Amanah Ikhtiar Malaysia (AIM), TEKUN Nasional, Suruhanjaya Koperasi Malaysia (SKM), Bank Rakyat dan SME Corp. Malaysia. Pada Majlis Perasmian Karnival Usahawan dan Koperasi Keluarga Malaysia (KUKKM) Negeri Selangor yang berlangsung selama dua hari bermula semalam, beliau turut menyerahkan sumbangan zakat SME Bank berjumlah RM112,000 kepada 109 orang usahawan asnaf Tanjong Karang sebagai suntikan modal perniagaan.Turut disampaikan dalam majlis yang sama Geran Bantuan Bencana di bawah TEKUN Nasional berjumlah RM237,000 kepada 79 usahawan Tanjong Karang yang terjejas akibat bencana banjir.


Kepelbagaian makanan di Borneo jadi pemangkin perpaduan

LABUAN, 29 Oktober- Kepelbagaian makanan menjadi pemangkin kepada perpaduan dan mencerminkan kehidupan masyarakat yang terdiri daripada pelbagai etnik, khususnya di kepulauan Borneo ini. Oleh itu, Pertubuhan Inspirasi Wanita Labuan (LaNiTa) mengambil usaha mempertabatkan makanan tradisional dengan penganjuran Festival Makanan Tradisional Borneo 2022 yang berlangsung di Labuan.

(Pengerusi Pertubuhan Inspirasi Wanita Labuan (LaNiTa), Maureen Tidal)

Pengerusinya, Maureen Tidal berkata, penganjuran program sedemikian memperlihatkan budaya makanan tradisional membabitkan tujuh etnik di Borneo, meliputi Labuan, Sabah, Sarawak dan Negara Brunei Darussalam.  Ini bagi memastikan kepelbagaian makanan yang di pamerkan tidak akan dilupakan dan memberi peluang kepada golongan masa kini untuk mengenalinya. "Sambutan daripada etnik di borneo ini sangat baik, sebab mereka rasa mereka dihimpunkan di satu tempat di Wilayah Persekutuan Labuan ini untuk mengetengahkan budaya. Selain daripada muzik, makanan dan juga seni, apa yang penting adalah makanan, ini kerana makanan ia berkaitan, sebab makanan kita boleh berkongsi resipi, budaya dan disitu kita dikumpulkan bersama-sama yang kita akan kekalkan untuk generasi akan datang," katanya kepada pemberita, selepas majlis perasmian festival itu yang berlangsung di Dewan Konvensyen Ujana Kewangan.  Dalam pada itu, penganjuran festival itu mendapat kerjasama daripada Kementerian Pelancongan, Budaya dan Seni Malaysia (MOTAC).  Selain itu, beliau turut memaklumkan penganjuran program tersebut membantu mempromosikan kebudayaan masyarakat setempat, serta mengeratkan silaturahim dan semangat kerjasama antara pelbagai kaum.  Di samping itu, ia juga membantu kepada usahawan-usahawan mempromosikan produk dan masakan tradisi tempatan dan dijadikan sebagai perusahaan komersial.


KPLB peruntuk dana RM114 juta sedia ekosistem usahawan desa

KUALA NERANG, 29 Oktober- Kementerian Pembangunan Luar Bandar (KPLB) memperuntukkan dana lebih RM114 juta tahun depan bagi menyediakan ekosistem kepada usahawan luar bandar meluaskan pasaran dan meningkatkan pendapatan.Peruntukan itu bagi menyokong perkembangan 64,000 usahawan luar bandar di bawah KPLB di seluruh negara. Menterinya, Datuk Seri Mahdzir Khalid berkata, penganjuran Mini Karnival Usahawan Desa (KUD), antara inisiatif KPLB untuk memperkasakan ekosistem sedia ada untuk usahawan terlibat."Program ini menyediakan platform kepada semua pihak yang terlibat dalam rantaian keusahawanan termasuk pengeluar, pembekal, pemborong dan pengedar untuk menjalin kerjasama strategik termasuk meluaskan jaringan perniagaan.

(Menteri Pembangunan Luar Bandar, Datuk Seri Mahdzir Khalid)

Melalui program itu juga KPLB dapat mengumpul maklumat dan maklum balas daripada usahawan luar bandar mengenai keberkesanan program pengukuhan keusahawanan yang dilaksanakan oleh agensi di KPLB."Beliau berkata demikian pada sidang media selepas merasmikan penutupan Mini KUD Padang Terap di sini hari ini.Jelas Mahdzir, hampir semua agensi di bawah KPLB mempunyai program khusus untuk pembangunan usahawan luar bandar.Antaranya Majlis Amanah Rakyat (MARA), FELCRA, Jabatan Kemajuan Masyarakat (KEMAS), Pihak Berkuasa Kemajuan Pekebun Kecil Perusahaan Getah (RISDA) dan Jabatan Kemajuan Orang Asli (JAKOA).Turut terlibat, agensi wilayah iaitu Lembaga Kemajuan Terengganu Tengah, KETENGAH, Lembaga Kemajuan Kelantan Selatan, KESEDAR, Lembaga Kemajuan Johor Tenggara, KEJORA, Lembaga Kemajuan Wilayah Kedah, KEDA dan Lembaga Kemajuan Wilayah Pulau Pinang, PERDA.Sementara itu, Mini KUD Padang Terap mencatatkan nilai jualan tunai lebih RM200 ribu dengan kehadiran lebih 30,000 pengunjung sepanjang tiga hari bermula Khamis lalu."Ia melepasi sasaran awal sebanyak RM200,000 jika kita mengambil kira sesi padanan perniagaan atau "business matching" nilai keseluruhan yang berjaya dicatatkan mencecah RM 450,000" kata Mahdzir.Tambah beliau, elemen penting penganjuran Mini KUD adalah sebagai platform mempromosi kemudahan serta inisiatif yang disediakan KPLB dan agensinya bagi membantu usahawan luar bandar.”Program ini juga menjadi salah satu medium untuk mewujudkan akses pasaran produk dan perkhidmatan usahawan luar bandar kepada pemborong, pengedar dan pembeli.Selain meningkatkan daya saing dan kebolehpasaran produk luar bandar serta meneroka peluang pasaran baharu yang lebih besar.”Mahdzir berkata, kumpulan sasar bagi mini KUD ini adalah usahawan luar bandar yang telah mendapat bimbingan Kementerian, agensi dan usahawan berpotensi yang memerlukan khidmat nasihat dalam meningkatkan produktiviti dan pengembangan perniagaan. “Program ini melibatkan penyertaan Bahagian di KPLB dan agensi yang menyediakan program pengukuhan keusahawanan serta pembiayaan kewangan kepada usahawan luar bandar.” Lebih 100 usahawan menyertai Mini KUD Padang Terap daripada kategori makanan dan minuman, fesyen pakaian wanita, lelaki dan kanak-kanak, kecantikan dan kesihatan, kraftangan dan produk pertanian.Turut serta penjual masakan panas, penjaja kecil yang menjual pelbagai makanan dan minuman dari pelbagai agensi di bawah KPLB dan usahawan tempatan di bawah kelolaan Majlis Daerah Padang Terap. Mini KUD edisi keempat tahun ini menyaksikan penglibatan enam agensi di bawah KPLB iaitu MARA, RISDA, KEMAS, FELCRA, JAKOA dan KEDA.Mini KUD Padang Terap juga dimeriahkan dengan pemberian baucer jualan bernilai RM15,000 yang diberikan secara percuma kepada semua pengunjung untuk menambah jualan usahawan yang menyertai karnival tiga hari itu.Paling mencuri tumpuan pengunjung adalah sesi jualan murah beg beras lima kilogram dan seekor ayam berharga hanya RM10.Jualan murah itu dilaksanakan selama tiga hari dengan jumlah seribu beg beras dan seribu ekor ayam hari pertama dan kedua, manakala dua ribu pek pada hari ketiga.Pada majlis sama, Mahdzir turut menyampaikan geran Skim Pengukuhan Keusahawanan Luar Bandar (SPKLB) kepada 1,032 usahawan desa bernilai lebih RM5.1 juta.Manakala 11 usahawan menerima bantuan penyediaan warung desa dan peralatan di bawah Program Peningkatan Pendapatan (PPP) bernilai RM110,000.Turut Hadir Timbalan Menteri II KPLB, Datuk Hasbi Habibollah, Timbalan Ketua Setiausaha (Dasar) KPLB, Datuk Che Murad Sayang Ramjan dan Timbalan Ketua Setiausaha (Pembangunan) KPLB, Mas Rizal Mohd Hilmi dan Pegawai Daerah Padang Terap, Datuk Abdul Ghani @ Zulkifli Zainuddin.


35,000 guru KAFA dibantu

KUANTAN, 29 Oktober - Seramai 35,000 guru Kelas Agama dan Fardhu Ain (KAFA) di seluruh negara akan dibantu bagi meningkatkan purata pendapatan bulanan mereka.  Perdana Menteri, Datuk Seri Ismail Sabri Yaakob berkata, perkara itu telah dibincangkan dengan Ketua Setiausaha Negara (KSN) dalam usaha membantu guru-guru KAFA yang kini bernaung bawah Jabatan Kemajuan Islam Malaysia (JAKIM).

"Saya sudah berbincang dengan KSN tadi, kerana beliau juga bawah JAKIM. Kita akan lihat perkara ini. Bagaimananpun dari segi 'one off' dalam bajet, kita dah umumkan," kata Ismail di sini. Perdana Menteri ditemui pemberita selepas menghadiri program Kenduri Rakyat di Dewan Jubli Perak Sultan Haji Ahmad Shah, di sini.  Turut hadir, Menteri Kanan Pertahanan Datuk Seri Hisyamuddin Tun Hussin dan Menteri Besar Pahang Datuk Seri Wan Rosdy Wan Ismail.


OP Benteng : 6 PATI ditahan

KOTA TINGGI, 29 Oktober - Enam pendatang asing tanpa izin (PATI) warga Indonesia yang bersembunyi di pinggir hutan Bayu Damai, di sini ditahan menerusi OP Benteng pada pukul 5.30 pagi tadi.  Menerusi kenyataan Markas Divisyen Ketiga Infantri Malaysia, mereka ditahan hasil maklumat risikan dan pengesanan radar kenderaan perisai Gempita bersama Tim Quick Reaction Force (QRF). Kesemua PATI merupakan lelaki berusia 32 hingga 50 tahun, mereka tiada dokumen sah dan dibawa ke Markas Taktikal Pos Tanjung Sepang untuk siasatan dan proses dokumentasi sebelum diserah kepada Jabatan Imigresen.

Tim QRF turut merampas 269 kotak rokok seludup bernilai RM16,140 di kawasan berhampiran dan diserah kepada Jabatan Kastam Diraja Malaysia (JKDM) .  Wang tunai mata wang Malaysia dan Indonesia bernilai RM1,561, barang kemas serta tiga telefon bimbit turut dirampas.  Nilai keseluruhan rampasan termasuk rokok berjumlah lebih RM20,000.


Bengkel Penulis Cilik, asah bakat muda berkarya

PUTRAJAYA, 29 Oktober- Bengkel Penulisan Cerpen (Penulis Cilik) akan dilaksanakan ke seluruh negara selepas projek rintis yang dilaksanakan di Kelantan menerima sambutan yang baik.Menurut Menteri Kanan Pendidikan, Datuk Dr Radzi Jidin, menerusi Bengkel di Kelantan itu, satu Antologi Cerpen Penulis Cilik: Semanis Jala Mas berjaya diterbitkan hasil kerjasama Institut Terjemahan dan Buku Malaysia (ITBM) dan Kementerian Pendidikan Malaysia (KPM)."Melalui pendekatan ini anak-anak kita yang berkebolehan menulis akan melihat bahawa ruang dan peluang untuk mereka menulis secara lebih teratur ini ada.Insya-Allah dengan usaha ini mampu membina minat mereka untuk menulis, bukan saja menulis cerpen tetapi menulis dokumen-dokumen ataupun menulis apa saja bentuk penulisan karya pada masa-masa yang akan datang," kata Radzi kepada media selepas melancarkan Bengkel Penulisan Cerpen dan penerbitan Antologi Cerpen Penulis Cilik Peringkat Kebangsaan di Sekolah Menengah Presint 16(1), di sini.Buku 'Semanis Jala Mas' yang mengandungi 207 muka surat itu menghimpunkan 31 Cerpen hasil penulisan murid tahun 5 dan 6 dari sekolah terpilih di Kelantan.Cerpen itu menonjolkan budaya setempat negeri kelantan sepeeti sastera lisan, seni bina, seni busana, lokasi pelancongan selain menyentuh isu masyarakat, kekeluargaan, pendidikan, jati diri.

(Menteri Kanan Pendidikan, Datuk Dr. Radzi Jidin)


Membudayakan amalan hidup antara difokuskan di ANMS Terengganu

KUALA TERENGGANU, 29 Oktober - Jelajah Agenda Nasional Malaysia Sihat (ANMS) di Terengganu antaranya memfokuskan pembudayaan amalan hidup sihat dan mencapai kesejahteraan kesihatan secara holistik. Program anjuran Kementerian Kesihatan Malaysia (KKM) itu turut mendapat kerjasama 20 agensi kerajaan dan swasta yang menjelajah ke seluruh negeri bagi menerapkan minda sihat kepada komuniti setempat. Pengarah Kesihatan negeri, Datuk Dr Kasemani Embong berkata berbasikal, berjalan atau bergotong royong antara aktiviti yang boleh dilakukan untuk menerapkan budaya sihat dalam kalangan penduduk setempat.  ANMS meletakkan peningkatan taraf kesihatan rakyat melalui pemakanan yang sihat dan selamat, tidak merokok serta kebersihan diri dan bagi mengurangkan beban penyakit tidak berjangkit, menjadikan kesihatan sebagai satu keutamaan.

(Dr Kasemani Embong ketika ditemui pemberita RTM)

"Beban penyakit tidak berjangkit di Malaysia sekarang ini amat membimbangkan termasuk di Terengganu, tetapi dengan amalan hidup sihat kita tidak menjadi sebagai satu penyakit, kita mahu elakkan, kita hendak kurangkan penyakit diabetis, darah tinggi dan obesiti dalam kalangan rakyat negeri Terengganu," kata Dr Kasemani di sini. Terdahulu beliau merasmikan Jelajah Agenda Nasional Malaysia Sihat Peringkat Daerah Kuala Terengganu dan Kuala Nerus 2022 di Syahbandar, di sini.  Rata-rata pengunjung yang ditemui sangat mengalu-alukan program seumpama ini kerana banyak memberi pendedahan tentang kesihatan diri.  "Semua rakyat terutama remaja patut tahu kesihatan mereka dan masyarakat sekeliling mereka. Jadi program ini sangat membantu mereka untuk mengenali beberapa jenis penyakit yang terdapat di Malaysia ini," kata pengunjung, Darvin A/L Naidu. "Saya lihat prohram ini sangat baik, memuaskan, patut dianjurkan pada masa akan datang," kata Azizah Yusof. Selain pameran kesihatan turut diadakan pelbagai aktiviti sukan seperti lompat tali, cabaran tali kecergasan dan futsal.


Tampilkan lebih ramai calon wanita dalam PRU15

KUALA LUMPUR, 29 Oktober- Usaha memperkasakan wanita perlu diterjemahkan menerusi pencalonan lebih ramai pemimpin wanita dalam Pilihan Raya Umum Ke-15 (PRU15).Pengerusi Pertubuhan Aspirasi Wanita Malaysia (ASWA), Wan Azliana Wan Adnan berkata langkah itu ke arah merealisasikan matlamat 30 peratus kepimpinan wanita dalam urus tadbir negara.Sekali gus, merubah landskap politik negara selain memastikan suara wanita diberi perhatian khusus di Parlimen."Sebenarnya wanita ini bukan nak tanggungjawab lelaki tetapi wanita ini nak suara mereka didengari dan nak didengari itu, perlulah ada pemimpin wanita dalam Dewan Rakyat."Tapi malangnya kita masih tak capai tahap minimum 30 peratus wanita dalam Dewan Rakyat. Jadi dalam PRU akan datang kita perlu ubah dan melantik lebih ramai wanita sebagai pemimpin," katanya.Beliau menyatakan demikian dalam rancangan terbitan RTM di Angkasapuri.

Menurut Wan Azliana, selain isu wanita, pelbagai isu lain berkaitan wanita, keluarga dan kemasyarakatan boleh diketengahkan serta diperjuangkan.Antaranya, isu buli melibatkan wanita dan kanak-kanak termasuk keganasan rumah tangga dan kes buli di sektor pekerjaan.Pihak ASWA sendiri katanya, kini giat memperjuangkan isu penggubalan akta bagi menangani isu buli di negara ini."Banyak penambahbaikan yang kita boleh buat...contohnya di ASWA sendiri, kita memang menggerakkan isu-isu wanita dan kanak-kanak. "Kita tidak hanya fokus pada wanita, kalau kita kata wanita, di belakangnya ialah siapa? anak-anak...jadi isu ini bersama. "Sebenarnya buli ini bukan hanya berlaku di sekolah, malah ia juga berlaku di tempat kerja dan rumah. Keganasan rumah tangga itu adalah satu bentuk buli. Jadi, jika kita faham apa itu buli...barulah kita tahu macam mana nak mendapatkan hak kita," tambahnya.Beliau turut menjelaskan betapa pentingnya suara wanita didengar terutama dalam memperjuangkan isu wanita dan kekeluargaan, sesuai dengan sifat wanita yang serba boleh.Kepentingan itu mencakupi kecaknaan terhadap keperluan mewujudkan Rang Undang-Undang (RUU) yang dapat memberi kesaksamaan serta tidak mendiskriminasikan hak wanita secara keseluruhan.


Majlis TVET Melaka perkasa dan tingkatkan kualiti bidang pendidikannya

MELAKA, 29 Oktober - Penubuhan Majlis Pendidikan dan Latihan Teknikal dan Vokasional (TVET) Melaka (Majlis TVET Melaka) akan memperkasakan dan meningkatkan kualiti bidang berkenaan di negeri itu sekali gus menjadi pemangkin dalam memacu pembangunan ekonomi negeri.Ketua Menteri, Datuk Seri Sulaiman Md Ali berkata pelbagai strategi dirancang kerajaan negeri menerusi Majlis TVET Melaka yang dianggotai 22 institusi bagi memperkukuh penawaran program berorientasikan industri selain memperhebat penglibatan industri secara aktif untuk menyediakan siswazah yang menepati keperluan industri."TVET sering kali disalah anggap sebagai pendidikan kelas kedua dan hanya untuk mereka yang kurang cemerlang dari segi pencapaian akademik tetapi di negara-negara maju, pelajar-pelajarnya sudah mula menguasai bidang ini."Negara maju seperti Jerman dan Korea Selatan yang menjadi antara kuasa besar ekonomi dunia juga hasil daripada pengukuhan bidang pendidikannya termasuk TVET. Oleh itu, dengan menjadikan negara berkenaan sebagai contoh, ia amat signifikan dengan penubuhan Majlis TVET Melaka ini," katanya kepada pemberita di Ayer Keroh di sini.

Terdahulu beliau melancarkan Majlis TVET Melaka dan merasmikan Karnival TVET Melaka 2022 yang turut dihadiri Exco Pendidikan, Teknologi dan Telekomunikasi negeri Datuk Rais Yasin.

Sulaiman berkata penubuhan Majlis TVET Melaka juga akan dapat mempromosi institusi kemahiran di negeri itu di samping mewujudkan pangkalan data bagi memastikan tadbir urusnya di Melaka lebih sistematik."Seperti kita sedia maklum, menerusi Bajet 2023 yang dibentang pada 7 Oktober lepas, kerajaan Persekutuan menyediakan peruntukan RM6.7 bilion di bawah tujuh kementerian bagi melaksanakan pelbagai inisiatif TVET untuk memperkasa bidang itu dalam melahirkan lebih ramai pelajar berkemahiran seterusnya berupaya mencipta kerjaya sendiri atau menjadi rebutan majikan."Bidang TVET juga telah dikenal pasti sebagai satu daripada 14 pemacu perubahan menerusi Rancangan Malaysia ke-12 (RMK-12), jadi sudah sampai masanya, bidang TVET menjadi antara pilihan golongan belia untuk melanjutkan pendidikan sekali gus mempersiapkan diri untuk menceburi kerjaya baharu pada masa hadapan,” katanya. - BERNAMA


7,600 Peranti Siswa Keluarga Malaysia untuk mahasiswa UUM sedang diedar

SINTOK, 29 Oktober- 7,600 permohonan kemudahan peranti di bawah Program Peranti Siswa Keluarga Malaysia untuk mahasiswa Universiti Utara Malaysia (UUM) telah diproses dan diedarkan di kampus universiti itu. Kesemua peranti siswa berkenaan diagihkan secara berperingkat-peringkat kepada siswa dan siswi yang layak sejak beberapa hari lalu. Dekan Hal Ehwal Pelajar UUM, Dr Kamarul Azman Khamis berkata pemberian gajet dibawah program PerantiSiswa Keluarga Malaysia itu merupakan inisiatif kerajaan untuk menyediakan peranti kepada mahasiswa institusi pendidikan Tinggi (IPT) khususnya kelompok keluarga B-40. Ia bagi memastikan proses pengajian mereka berjalan lancar. "Peranti ini begitu penting. Saya bagi contoh bagi masyarakat luar bandar seperti penoreh getah, pesawah. Apabila inisiatif kerajaan ini memberi peranti kepada anak-anak (ianya) satu keterujaan, kenikmatan, kebanggaan kepada ibu dan ayah, yang mana tak dapat membeli peranti, tidak dapat beli gajet. "Apabila kerajaan umumkan peranti diberikan kepada mahasiswa satu pendekatan yang cukup berguna, bermakna untuk digunakan untuk aktiviti pembelajaran khususnya di universiti,"katanya. Sebelum ini, Menteri Pengajian Tinggi, Datuk Seri Dr. Noraini Ahmad berkata, sebanyak 50,667 permohonan kemudahan peranti di bawah Program Peranti Siswa Keluarga Malaysia pelajar institusi pengajian tinggi (IPT) di Zon Utara telah diluluskan.  Jumlah itu mewakili 54 peratus daripada 87,222 permohonan daripada penuntut universiti awam dan swasta; politeknik dan kolej komuniti di Pulau Pinang, Perak, Kedah serta Perlis yang diterima sehingga 18 Oktober lalu. Daripada jumlah itu, sebanyak 9,001 permohonan penuntut IPT di Pulau Pinang diluluskan manakala selebihnya 17,967 dari Perak, 14,913 dari Kedah dan 8,786 dari Perlis.

(Dekan Hal Ehwal Pelajar UUM, Dr Kamarul Azman Khamis)


TLDM perlu aset kapal baharu, lahir anggota kompeten

KOTA TINGGI, 29 Oktober - Tentera Laut Diraja Malaysia (TLDM) memerlukan peruntukan mendapatkan untuk aset kapal baharu, bagi melahirkan anggota TLDM kompeten, kata Panglima Tentera Laut, Laksamana Tan Sri Mohd Reza Mohd Sany di sini.Ini memandangkan kecekapan anggota adalah terhad dan sebahagian besar aset sedia ada sudah agak berusia iaitu rata-rata sudah berusia 40 tahun. Peruntukan juga diperlukan untuk menaik taraf sistem penderia dan persenjataan Kapal Peronda Generasi Baharu (NGPV), susulan usia kapal telah melebihi 10 tahun, dan memerlukan sistem terkini.

"Dalam usaha TLDM merealisasikan visi menjadikan Angkatan Laut yang lebih berkredibel, salah satu elemen yang ditekankan, ialah sumber manusiaatau modal insan yang berkualiti," kata Mohd Reza selepas merasmikan Perbarisan Tamat Latihan Perajurit Muda TLDM Pengambilan 223/22.  Pada majlis itu seramai 569 perajurit muda, menamatkan latihan asas TLDM di KD Sultan Ismail, Tanjung Pengelih, di sini.  Semua perajurit muda akan ditugaskan di KD Pelandok, di Pangkalan TLDM Lumut, Perak, bagi meneruskan latihan lanjutan.


Darul Qiyam Mall Bukit Kayu Hitam sunyi sepi sejak awal pandemic

(Keadaan Kompleks Darul Qiyam yang sunyi sepi)

BUKIT KAYU HITAM, 29 Oktober- Kerajaan Negeri Kedah digesa memberi perhatian serius bagi memastikan Darul Qiyam Mall di Bukit Kayu Hitam kembali menjadi daya tarikan pelancong tempatan dan asing untuk membeli belah. Ketika ini, kompleks berkenaan sepi dan suram biarpun ianya terletak di tempat yang strategik iaitu di laluan pintu keluar masuk Malaysia-Thailand.Pengerusi Majlis Pembangunan Usahawan dan Koperasi Daerah Kubang Pasu, Datuk Ahmad Zaini Japar berkata, sejak pandemik COVID-19 melanda negara pada tahun 2020 hingga kini, Darul Qiyam Mall terus sepi. Malah hanya beberapa peniaga sahaja masih setia menjalankan perniagaan di sini walaupun ketiadaan pelanggan. Manakala hampir 97 peratus premis perniagaan di kompleks yang serba indah ini tidak beroperasi.Beliau berkata, kerajaan negeri perlu membangunkan Kompleks berkenaan agar menjadi daya tarikan orang ramai seiring dengan pembangunan industri pelaburan yang semakin rancak di sekitar kawasan Bukit Kayu Hitam. Sekiranya tidak diatasi segera, peniaga yang masih terus menjalankan perniagaan disini boleh gulung tikar. "Bagaimana hendak menjadikan Bandar Bukit Kayu Hitam ini sebuah mercu tanda atau mercu tarikan kepada rakyat Malaysia dan rakyat luar negara. "Jadi kita terpaksa wujudkan satu 'fulling factor', kalau kita tidak ada ilmu kita serah kepada yang pakar untuk mencetuskan idea-idea baharu bagi membangunkan bandar sempadan kerana kalau kita lihat pembangunan di Bandar Danok (Thailand) dan Bukit Kayu Hitam tidak seimbang,"katanya.Beliau berkata demikian selepas melakukan lawatan ke Kompleks Darul Qiyam, Bukit Kayu Hitam, Kedah.  Darul Qiyam Mall mula beroperasi pada tahun 2016.

(Datuk Ahmad Zaini Japar melakukan lawatan ke Kompleks Darul Qiyam, Bukit Kayu Hitam, Kedah)


PRU 15 : Syarikat penerbangan diminta tambah kekerapan penerbangan, pastikan harga tiket terkawal

BATU PAHAT, 29 Oktober- Syarikat penerbangan diminta menambah frekuensi penerbangan bersempena Pilihan Raya Umum, ke -15, PRU 15, bagi memastikan harga tiket terkawal dan dapat dikurangkan.  Menteri Pengangkutan, Datuk Seri Dr Wee Ka Siong berkata, waktu operasi di lapangan terbang juga boleh dilanjutkan sehingga tengah malam, sepanjang musim pilihan raya kali ini.  Katanya, syarikat penerbangan perlu berlaku adil kepada pembeli terutama mahasiswa yang kebanyakannya memilih membeli pada harga murah.  Justeru, Suruhanjaya Penerbangan Malaysia, Mavcom perlu menggiatkan pemantauan harga-harga tiket dan jadual penerbangan bagi membolehkan ramai rakyat dapat pulang untuk mengundi.  Datuk Seri Dr Wee Ka Siong terdahulu menghadiri Hari Sukan Negara Daerah Batu Pahat dan pemberian Bantuan Lesen Keluarga Malaysia, BLKM di SMK Suria Perdana, Batu Pahat, Johor.  Bagi pengangkutan darat, pihaknya memberi jaminan, semua bas mencukupi untuk digunakan bagi perjalanan pergi balik sepanjang tempoh itu.

(Datuk Seri Dr Wee Ka Siong pada sidang media selepas menghadiri Hari Sukan Negara Daerah Batu Pahat dan pemberian Bantuan Lesen Keluarga Malaysia, BLKM di SMK Suria Perdana, Batu Pahat, Johor)


SOP mengundi pesakit COVID-19 diketahui selewat-lewatnya 31 Oktober

(Tan Sri Dr Noor Hisham Abdullah merasmikan program “Putrajaya Pink October Fun Walk” di Putrajaya)

PUTRAJAYA, 29 Oktober- Keputusan berkenaan Prosedur Operasi Standard (SOP) melibatkan Individu positif COVID-19 keluar mengundi pada Pilihan Raya Umum ke-15 (PRU15) akan diketahui selewat-lewatnya 31 Oktober ini.Ketua Pengarah Kesihatan, Tan Sri Dr Noor Hisham Abdullah berkata, beberapa kaedah telah dicadangkan kepada Suruhanjaya Pilihan Raya (SPR) supaya ia diadakan dalam keadaan 'Covid-19 safe election'.Antara cadangan yang dikemukakan termasuk laluan mengundi berbeza, khemah asing, dan pemakaian pelitup muka."Jadi kita akan menasihati SPR untuk melihat bagaimana kita boleh asingkan pesakit-pesakit yang positif. Pertama, samada caranya asingkan laluan, atau asingkat tempat undi satu lagi pilihan, kes yang positif datang ke khemah KKM dan kita pastikan mereka ada pelindung dan sebagainya baru kita bawa pesakit ke tmpat mengundi, tidak payah beratur. Ini dua kaedah yang masih kita bincang,"katanya.Beliau ditemui media selepas merasmikan program “Putrajaya Pink October Fun Walk” di Putrajaya.Terdahulu, KKM memaklumkan, Individu yang positif COVID-19 dengan tahap kesihatan yang tidak kritikal akan dibenarkan mengundi pada PRU15.Bagaimanapun, mereka perlu mematuhi semua SOP kesihatan yang akan ditetapkan oleh SPR nanti.

(Tan Sri Dr Noor Hisham Abdullah ditemui media selepas merasmikan program “Putrajaya Pink October Fun Walk” di Putrajaya)


Menteri dan Timbalan Menteri perlu hormati prinsip 'Collective Resposibility' - Annuar Musa

(Tan Sri Annuar Musa meninjau Program Jualan Murah Keluarga Malaysia Peringkat DUN Melor di Peringat, Kota Bharu)

KOTA BHARU, 29 Oktober- Individu yang masih bergelar Menteri atau Timbalan Menteri yang dilantik di sesebuah kementerian perlu terus menghormati prinsip 'Collective Responsibility' meskipun ketika tempoh Kerajaan Sementara menjelang Pilihanraya Umum Ke - 15 (PRU 15).  Justeru itu, Menteri Komunikasi dan Multimedia, Tan Sri Annuar Musa, berkata adalah tidak wajar kepada individu terbabit menyerang kerajaan sendiri, apatah lagi serangan dilakukan sama sekali tidak berasas. Menyifatkan ia seperti meludah ke langit muka juga yang basah, beliau berkata tindakan sedemikian hanya menunjukkan kelemahan kepada individu itu sendiri.  "Adakah dia lupa anggota Jawatankuasa Pasukan Jihad itu dari parti dia sendiri, macam mana dia menyerang tuduhan itu faktanya jauh tersasar, nak melontarkan janji pilihanraya mestilah berpada- pada."Jadi saya punya nasihat kepada semua termasuk diri saya menteri dan timbalan menteri harus ingat walaupun parlimen dibubarkan, prinsip 'Collective Responsibility' itu masih ada bukan semua lari abaikan kerajaan dan tidak mempertahankan apa yang kerajaan lakukan ataupun tidak memberi penjelasan kepada rakyat,"katanya.Beliau di temui media selepas meninjau Program Jualan Murah Keluarga Malaysia Peringkat DUN Melor di Peringat, Kota Bharu.  Pada masa sama, Tan Sri Annuar yang juga Pengerusi Pasukan Jihad Tangani Inflasi menyarankan supaya individu berkenaan sebaiknya meletak jawatan jika tidak mendokong apa jua tindakan kerajaan yang telah diputuskan secara bersama.  Terdahulu, Timbalan Menteri Perpaduan Negara, Wan Ahmad Fayhsal Wan Ahmad Kamal menerusi bual bicara bertajuk 'PRU15: BN-PN-PH, anak muda pilih mana?' antara lain mendakwa Pasukan Jihad Tangani Inflasi gagal kerana menyerahkan tanggungjawab kepada menteri yang tiada kaitan dengan Kementerian Pertanian dan Industri Makanan selain turut menyerang kredibiliti Perdana Menteri.

(Tan Sri Annuar Musa pada sidang media selepas meninjau Program Jualan Murah Keluarga Malaysia Peringkat DUN Melor di Peringat, Kota Bharu)


Azman Aziz dilantik sebagai Presiden ISSA ke-17

KUALA LUMPUR, 29 Oktober- Ketua Eksekutif Pertubuhan Keselamatan Sosial (PERKESO), Datuk Seri Dr. Mohammed Azman Datuk Aziz Mohammed dipilih sebagai Presiden International Social Security Association (ISSA) yang ke-17.Beliau bakal menerajui ISSA bagi tempoh tiga tahun bermula tahun 2023 sehingga 2025 sekali gus menjadi rakyat Malaysia pertama yang memegang jawatan tertinggi dalam badan antarabangsa yang menerajui bidang keselamatan sosial di peringkat global.Menerusi kenyataan, Datuk Seri Dr. Mohammed Azman berkata pemilihan ini adalah kejayaan Malaysia, Kementerian Sumber Manusia (KSM) dan semua warga PERKESO kerana ia melonjakkan lagi kedudukan Malaysia di mata masyarakat antarabangsa.Beliau akan terus memberikan komitmen yang terbaik untuk meningkatkan sistem perlindungan keselamatan sosial selain memastikan setiap ahli ISSA dapat melaksanakan perlindungan yang komprehensif dan inklusif di negara masing-masing demi kesejahteraan sejagat.ISSA yang telah ditubuhkan pada 1927 dan berpusat di Geneva, Switzerland merupakan pertubuhan antarabangsa dalam bidang keselamatan sosial yang bernaung di bawah Pertubuhan Buruh Antarabangsa (ILO).ISSA berperanan sebagai platform global bagi membincangkan dasar, strategi serta inovasi dalam bidang keselamatan sosial.Malaysia menerima pengiktirafan antarabangsa dalam aspek perlindungan keselamatan sosial pada Persidangan Agung International Social Security Association (ISSA) semasa Forum Keselamatan Sosial Dunia (World Social Security Forum, WSSF) 2022 yang diadakan di Maghribi pada 23 hingga 28 Oktober 2022.


Projek tebatan banjir dan baik pulih hakisan tanah termasuk dalam projek pembangunan Pahang

(Ismail Sabri pada JAKM Kuantan, Pahang)

KUANTAN, 29 Oktober- Kerajaan persekutuuan menyediakan pelbagai projek pembangunan di Pahang termasuk menyediakan RM1.8 bilion di bawah projek tebatan banjir dan baik pulih hakisan pantai bagi menghadapi monsun timur laut. Perdana Menteri, Datuk Seri Ismail Sabri Yaakob berkata, ia termasuk di Kampung Tanjung Batu, Pekan dan Rancangan Pemulihan Koridor Sungai Triang dan Sungai Semerting Mukim Pelangai di Bentong serta Pelan Induk Saliran Mesra Alam Bandar Bera.  Selain itu, terdapat projek perintis kawalan hakisan dan kelodak di kawasan bercerun Cameron Highlands yang melibatkan kos RM6.07 juta bagi mengurangkan masalah serta meningkatkan kelancaran sistem saliran.  Sementara bagi membantu menyelesaikan masalah bekalan air di Pahang, Sejumlah RM1.215 bilion akan dibelanjakan untuk pembinaan dua loji rawatan air baharu, lima projek penambaikan loji rawatan air dan muka sauk, tujuh projek pembinaan tangki air untuk sistem agihan dan satu Program Non Revenue Water (NRW).  Katanya, kerajaan menyediakan sebanyak RM1 bilion diperuntukkan bagi menyahut Program Pembasmian Kemiskinan Tegar Keluarga Malaysia (BMTKM).  Fasa pertama di Pahang melibatkan lapan lokaliti yang akan memanfaatkan 178 Ketua Isi Rumah (KIR).  Ia adalah Kampung Bohor Baru dan Perkampungan Orang Asli (KOA) Kuin/ Lengut, daerah Bera; Kampung Kechau Tui, daerah Lipis; Kampung Lada, daerah Jerantut; Kampung Bolok, daerah Temerloh; Kampung Pasir Panjang, daerah Pekan; KOA Chenan Cerah, daerah Cameron Highlands; KOA Langkap Lama, daerah Rompin; dan KOA Tungau, Pos Lenjang, daerah Lipis.

Kerajaan juga telah memperuntukkan sebanyak RM1.307 bilion untuk menaik taraf dan menyenggara jalan persekutuan di Pahang, sekaligus akan membuka kawasan baharu dan merancakkan pertumbuhan ekonomi serta meningkatkan taraf hidup penduduk setempat.  Sebanyak RM572.8 juta juga telah diperuntukkan bagi rojek-projek pembinaan dan menaik taraf jambatan serta jejantas bagi memastikan keselamatan dan keselesaan Keluarga Malaysia Pahang.  Kerajaan juga komited dalam melaksanakan Pakej Central Spine Road (CSR) sepanjang Kuala Krai, Kelantan ke daerah Bentong sejauh 350 km tanpa tol dengan kos projek sebanyak RM8.7 bilion yang dijangka siap sepenuhnya pada tahun 2026.  Dalam sektor pendidikan di Pahang pula, terdapat 40 projek baharu dan sambungan sekolah serta institusi pendidikan dengan kos RM754 juta di bawah Rolling Plan Kedua RMK-12 Tahun 2022.  Daripada jumlah tersebut, sebanyak 13 projek telah siap sepenuhnya, 18 projek sedang dalam peringkat pelaksanaan dan 9 projek berstatus prabina.  Beliau berkata demikian ketika berucap pada Jelajah Aspirasi #Keluarga Malaysia di Kuantan, Pahang.


Ancaman gajah liar, penduduk Kg Basung hidup dalam ketakutan

HULU TERENGGANU, 29 Oktober- Angkara serangan kawanan gajah liar, penduduk Kampung Basung, Hulu Terengganu mula hidup dalam ketakutan.Kehadiran kawanan gajah itu dibimbangi bakal mendatangkan ancaman keselamatan kepada mereka. Rabu lalu, penduduk melaporkan lebih 10 ekor gajah liar telah memusnahkan puluhan pokok pisang dan tanaman lain di kebun.Menurut penduduk, Azri Mamat dan Mamat Mat Amin, penduduk juga kerap bertembung dengan haiwan liar itu pada waktu malam di jalan raya.. "Saya pun harap dapat atasi dengan cepat, sebab bukan dua tiga ekor mungkin 10 hingga 15 ekor yang ada. Mungkin pihak berwajib, kerajaan atau PERHILITAN dapat fikir cara menangani masalah ini sebab melibatkan keselamatan nyawa penduduk," kata Azri kepada RTM."Gajah itu dia masuk keluar kampung. Ada penduduk yang terserempak dengan haiwan itu pada waktu malam. Waktu siang pun dia berani keluar juga. Bila jadi sebegini, kita susah nak keluar rumah nak cari rezeki sebab takutlah," tambah Mamat menjelaskannya kepada RTM di Hulu Terengganu.

(Penduduk Kg Basung, Mamat Mat Amin menceritakan situasi dan keluh kesah pendudukberhubung ancaman gajah liar kepada pemberita RTM)

Menurut penduduk, aduan telah dibuat kepada pihak berkuasa dan berharap tindakan segera dapat diambil.  Sementara itu, Pengarah Perlindungan Hidupan Liar dan Taman Negara (Perhilitan) Terengganu, Loo Kean Seong berkata pihaknya sudah menghantar pasukan operasi untuk menangkap gajah berkenaan.


Perkasa inisiatif SDG, MBPJ sahut capai lebih banyak taman hijau

KOTA DAMANSARA, 29 Oktober - Inisiatif ke arah Matlamat Pembangunan Mampan (SDG) dipergiat bagi mencapai lebih banyak kawasan hijau di taman seliaan Majlis Bandaraya Petaling Jaya (MBPJ).Datuk Bandar Petaling Jaya, Mohamad Azhan Md Amir berkata pihaknya komited dalam menyediakan infrastruktur terbaik untuk berekreasi di samping mengekalkan ekosistem dan keseimbangan ekologi. Ia dilihat menerusi penanaman 128 batang pokok teduhan dari 15 spesis pokok dan penanaman rumput seluas 12,916 kaki persegi di Taman Kota @ PJ yang telah menghasilkan kadar serapan karbon dengan anggaran sebanyak 109,218.301 kg/CO2. "Pokok teduhan sedia ada dan pokok baharu yang telah di tanam berfungsi sebagai 'thermal comfort' yang mampu mengurangkan kesan 'urban heat island' dimana suhu dapat dikurangkan kepada 3-5 darjah celsius dan kadar serapan karbon yang tinggi dapat membantu mengurangkan pencemaran udara di kawasan sekitar am nya," kata Azhan kepada RTM ketika ditemui pada Majlis Penamaan Semula Taman Kota@PJ, di sini.Taman Kota@PJ merupakan inisiatif majlis dalam proses penjenamaan semula taman sedia ada iaitu Padang Kota Damansara atau Taman Jelutong berkeluasan 19.81 ekar. Berkonsepkan 'simbiosis', reka bentuk taman dihasilkan daripada keseimbangan di antara komponen alam semula jadi dan elemen aktiviti rekreasi selain hutan simpan menjadi tulang belakang kepada keseimbangan ekologi biodoversiti.

(Datuk Bandar Petaling Jaya, Mohamad Azhan Md Amir menyempurnakan simbolikpenanaman di Taman Kota@PJ)


Pasar Bunga Shah Alam anjuran MBSA

(Pameran Anggerik di Laman Budaya, Shah Alam)

SHAH ALAM, 29 Oktober- Sempena ulang tahun bandaraya Shah Alam, program 'Pasar Bunga Shah Alam' dianjurkan Majlis Bandaraya Shah Alam (MBSA) yang bermula sejak Khamis dehingga 30 Oktober.Program itu bertempat di Laman Budaya, Taman Tasik Shah Alam.Ketua Bahagian Korporat dan Perhubungan Awamnya, Shahrin Ahmad berkata pasar bunga itu merupakan komitmen berterusan MBSA untuk mendidik komuniti untuk menghargai suasana hijau dan keindahan landskap semula jadi. "Sebanyak 22 gerai telah dibuka. Antara jenis tanaman ialah pokok buah-buahan, pelbagai jenis pokok bunga dan aksesori landskap. Tidak ketinggalan jualan baja dan produk pertanian yang dijual bersempena program ini."Beliau berkata demikian pada Program Pasar Bunga Shah Alam di laman budaya.Program ini memberikan peluang kepada orang ramai untuk melihat keindahan flora dan pelbagai jenis produk pertanian yang turu dijual. Pasar itu dibuka dari pukul 9.00 pagi hingga 8.30 malam dan diharapkan menjadi daya tarikan pelancong dalam dan luar negara khususnya buat peminat bunga serta tanaman hiasan.

(Shahrin Ahmad ditemui pemberita RTM pada Program Pasa Bunga Shah Alam)


Dua anggota PGA8 maut dalam kemalangan

KOTA BHARU, 29 Oktober- Dua anggota Pasukan Gerakan Am (PGA8) maut selepas kereta dinaiki mereka melanggar belakang sebuah lori yang diletakkan di bahu jalan di Jalan Rantai Panjang-Pasir Mas, pagi tadi.Ketua Polis Daerah Pasir Mas ACP Mohd Nasaruddin M Nasir dalam satu kenyataan berkata, kejadian berlaku pada 4.25 pagi itu menyebabkan Lans Koperal Jerry Layong Nyalin, 32, dan Koperal Juna Jembat, 39, meninggal dunia di tempat kejadian akibat cedera parah di bahagian kepala."Kedua-dua mangsa yang bertugas di Batalion 8 PGA di Pengkalan Chepa, di sini, menaiki kereta jenis Perodua Myvi."Ketika kejadian pemandu lori tiada di dalam kenderaan tersebut dan mayat kedua-dua mangsa dibawa ke Hospital Pasir Mas untuk bedah siasat," katanya.Tambah Mohd Nasaruddin, keluarga kedua-dua mangsa sudah dimaklumkan dan pihak pentadbiran PGA8 sedang menguruskan kebajikan mangsa.Beliau turut menasihatkan pemandu di jalan raya agar lebih berhati-hati serta peka dengan keadaan sekeliling bagi mengelak sebarang kemalangan maut.

(Ketua Polis Daerah Pasir Mas ACP Mohd Nasaruddin M Nasir)


Perlis perkasa jaringan bersama wilayah Selatan Thailand

SATUN, 29 Oktober- Perlis terus memperkukuh jaringan kerjasama yang termeterai dengan wilayah Selatan Thailand dalam pelbagai bidang. Ini termasuklah dalam kalangan Jemaah Datuk-Datuk Perlis (JDDPs) yang bekerjasama dengan Pejabat Gabenor Satun bagi melaksanakan Pendidikan Pelancongan antara Perlis dan Satun.Menurut Pengerusi Jemaah Datuk-Datuk Perlis (JDDPs), Mejar Jeneral Datuk Husin Md Tahak, bidang pendidikan dilihat berpotensi besar untuk diperluaskan dalam kalangan pelajar di wilayah Satun. Ini berikutan Perlis mempunyai pelbagai institusi pendidikan yang mampu menawarkan pelbagai bidang kemahiran dan kepakaran untuk dipelajari dan kerjasama ini sekali gus membolehkan kedua-dua pihak menerima manfaatnya. Usaha ini juga selari dengan kerjasama strategik yang telah terjalin sejak 2015 antara Majlis Agama Islam dan Adat Istiadat Melayu Perlis (MAIPs) dan enam wilayah Andaman di Selatan Thailand iaitu Krabi, Ranong, Phuket, Phang Nga, Trang dan Satun. Bersempena lawatan ini, Jemaah Datuk-Datuk Perlis turut menandatangani dokumen Tunjuk Minat bersama Majlis Agama Wilayah Satun yang menyuarakan kesudian untuk saling menyokong dalam pembangunan pendidikan, ekonomi, sosial dan pelancongan antara sempadan.

(Pertemuan berlangsung di Satun, Selatan Thailand)


Larry Sng gantung Zuraida dan 12 Ahli Majlis Tertinggi PBM

(Datuk Larry Sng Wei Shien (KANAN) dan Datuk Zuraida Kamaruddin)

KUCHING, 29 Oktober- Datuk Larry Sng Wei Shien, yang mendakwa dirinya masih Presiden Parti Bangsa Malaysia (PBM) yang sah, menggantung Datuk Zuraida Kamaruddin sebagai ahli parti itu.Dalam kenyataan di akaun Facebooknya malam tadi, Sng turut menggantung 12 Ahli Majlis Tertinggi PBM.Beliau berkata penggantungan itu berdasarkan Perlembagaan PBM Fasal 60 (iii) yang dilakukan kerana penglibatan berterusan mereka yang didapati menggugat kepentingan parti dan kepimpinannya.Dua belas individu itu ialah Haniza Mohamad Taha, Dr Daroyah Alwi, Rahimah Majid, Dr Sathiskumar Govindaraju, Muhammad Saiful Bahari Sahari, Na’im Brundage, Abdul Aziz Abdul Kadir, Zakaria Abdul Rahim, Muniraa Abu Bakar, Datuk Chua Lian Chye, Datuk Roger Tan Seng Huat dan Albakri Salim.Penggantungan itu berhubung penglibatan mereka dalam menjejaskan kepentingan parti dan kepimpinannya."Saya mengecam muslihat politik sedemikian yang telah menjejaskan kepercayaan kepimpinan saya dan telah menyebabkan banyak kekeliruan kepada ahli parti dan masyarakat umum. Oleh itu, jawatan mereka akan digantung sehingga jawatankuasa tatatertib ditubuhkan untuk meneliti perkara itu selepas pilihan raya."Satu Mesyuarat Majlis Tertinggi akan diadakan pada Ahad ini, 30 Oktober 2022, di Sarikei, Sarawak, pada jam 4:00 petang memandangkan perkara ini amat mendesak, untuk membincangkan dan menyelesaikan isu tersebut dengan segera," katanya dalam satu hantaran di laman Facebook.Tambah Larry, dia akan melaksanakan peruntukan Fasal 21 (ii) perlembagaan parti untuk membenarkan mesyuarat diadakan kurang daripada notis tujuh hari yang diperlukan. Mereka yang telah digantung tidak akan dijemput untuk menghadiri mesyuarat tersebut sambil memaklumkan surat penggantungan telah dihantar kepada mereka secara individu.


Kemas kini penduduk terjejas banjir di Melaka dan Kedah

MELAKA, 29 Oktober- Jumlah penduduk banjir di dua daerah di Melaka menurun kepada 134 orang daripada 34 keluarga pada 8:30 pagi ini berbanding 170 orang membabitkan 50 keluarga pada 4 petang semalam.Menurut portal InfoBencana JKM pusat pemindahan sementara (PPS) Balai Raya Kampung Tanjong Rimau Luar di Alor Gajah ditutup pada 10 malam tadi."Sebanyak 34 penduduk daripada 13 keluarga ditempatkan di dua PPS di Alor Gajah di Balai Raya Kampung Gadek dan SMK Seri Pengkalan manakala 100 penduduk terjejas daripada 21 keluarga ditempatkan di SK Krubong di Melaka Tengah," menurutnya.Antara kawasan terjejas banjir di Alor Gajah adalah Kampung Gadek, Pengkalan, Kampung Panchor, Kampung Beringin dan Kampung Pulau manakala di Melaka Tengah membabitkan Kampung Lanjut Manis dan Kampung Tanah Merah. Sementara itu di Kedah, lima PPS masih dibuka dengan menempatkan 267 penduduk terjejas melibatkan 89 keluarga."PPS SK Binjal Kubang Pasu menyaksikan 86 penduduk terjejas ditempatkan di situ manakala PPS SK Suka Menanti Kota Setar menempatkan 73 penduduk terjejas."SK Seri Bayu Siong, Sik, SK Tanjung Pari Baling, SK Siong Baling pula masing-masing menempatkan 33, 57, 18 penduduk terjejas," menurut portal InfoBencana JKM.


Penduduk terjejas banjir, petugas PPS digalak ambil ubat kencing tikus

(Penduduk terjejas banjir di PPS SMK Seri Pengkalan, Alor Gajah)

ALOR GAJAH, 29 Oktober- Penduduk terjejas banjir dan petugas di Pusat Pemindahan Sementara (PPS) di Melaka digalakkan mengambil ubat mencegah jangkitan kencing tikus atau “Leptospirosis”.  Menurut Exco Kesihatan dan Antidadah Negeri, Dr Muhamad Akmal Saleh, ia sebagai langkah pencegahan bagi mengelakkan jangkitan wabak berkenaan. Beliau turut menjelaskan, ubat berkenaan tidak berbahaya dan bekalannya boleh diperoleh daripada petugas kesihatan di PPS terlibat.Golongan berkenaan digalakkan mengambil ubat tersebut kerana mereka berisiko mendapat jangkitan itu terutama mereka yang terdedah lama dalam air banjir atau ketika membersihkan rumah. Muhamad Akmal turut menambah, "walaupun kadar jangkitan kencing tikus berdasarkan banjir yang lepas agak rendah, perkara ini tidak boleh dipandang ringan kerana penyakit itu masih berada dalam komuniti."Pengambilan ubat kencing tikus amat digalakkan sebab ia tidak dipengaruhi keadaan air banjir yang tenang ataupun tidak. Berbeza dengan denggi."Beliau ditemui pemberita RTM selepas mengadakan lawatan ke Pusat Pemindahan Sementara (PPS) di Sekolah Menengah Kebangsaan Seri Pengkalan, Alor Gajah.

(Dr Muhamad Akmal Saleh, Exco Kesihatan dan Antidadah Negeri Melaka)


Majoriti melayu sumbang kemenangan pada PRU15

TANJUNG KARANG, 28 Oktober- Tumpuan diberikan kepada 10 kerusi parlimen oleh Barisan Nasional Negeri Selangor dalam menyumbang kemenangan pada Pilihan Raya Umum Ke-15 (PRU15).Pengerusinya, Tan Sri Noh Omar berkata, pengundi yang berada di kerusi tersebut kebanyakanya terdiri daripada majoriti Melayu khususnya kawasan yang ditandingi calon dari parti UMNO.

(Pengerusi Badan Perhubungan UMNO Selangor Tan Sri Noh Omar)

Menurut Noh Omar, calon UMNO yang bertanding kerusi Parlimen di Selangor pada Pilihan Raya Umum ke-15 (PRU15) adalah anak tempatan dan terdapat perbezaan pada PRU15 kali ini berbanding dengan isu yang dimainkan pembangkang pada tahun 2018."Isu yang dibangkitkan pihak pembangkang ini.. tiada isu yang benar-benar besarlah, kalau disebut pasal ekonomi, saya tengok menteri kewangan dah jawab. Kita lihat, bahawa dalam masa sama, ketika mereka memerintah selama 22 bulan, kalau tidak salah saya.. sebanyak 17 kes melibatkan pemimpi-pemimpin daripada PH ketika itu, semuanya NFA," katanya selepas meninjau proses baik pulih sebuah rumah berjumlah RM30,000 di Kampung Tali Air 3, Sungai Burong, Tanjong Karang yang dilaksanakan menerusi program tanggungjawab sosial korporat (CSR) UDA Holdings Berhad.Tambahnya, buat masa ini telah nampak sokongan terhadap BN berdasarkan respon dan reaksi rakyat dan melalui media sosial.Hadir sama Presiden dan Ketua Pegawai Eksekutif UDA Holdings Berhad, Sr Mohd. Salem Kailany.


Pameran aset ATM dalam siri ke-12 JAKM di Kuantan

KUANTAN, 28 Oktober - Kereta perisai 8x8 Gempita, Helikopter Agusta dan Kereta Kebal Pendekar antara aset utama pameran ketenteraan oleh Angkatan Tentera Malaysia (ATM) dalam siri ke-12 Jelajah Aspirasi Keluarga Malaysia (JAKM) di perkarangan Stadium Darul Makmur, Kuantan.  Bertemakan 'Keluarga Malaysia, Teras Pertahanan Negara' jelajah kali ini mengenengahkan konsep pertahanan menyeluruh di mana penglibatan seluruh keluarga Malaysia adalah penting bagi memastikan kedaulatan negara terjamin.Ketua Setiausaha Kementerian Pertahanan (Mindef), Datuk Seri Muez Abd Aziz berkata selama tiga hari JAKM berlangsung, pengunjung berpeluang melihat sendiri aset ketenteraan serta memperoleh informasi terkini berkaitan ATM.

"Pada kali ini kami akan cuba menonjolkan beberapa aset utama, Gempita 8x8, kita ada GGK Mark 1, kita ada helikopter juga AW 109 dan beberapa senjata ringan lain yang digunakan oleh Angkatan Tentera Malaysia.

"Jadi, hadirlah beramai-ramai bagi mendapatkan pengetahuan kerana cogan kata Kementerian Pertahanan adalah pertahanan negara ini adalah tanggungjawab seluruh Keluarga Malaysia," katanya ketika ditemui selepas melakukan lawatan ke JAKM di Pusat Konvensyen Antarabangsa Sultan Ahmad Shah (SASICC), di sini.

Tambah Muez, bersempena penganjuran jelajah JAKM itu juga, ATM turut menganjurkan karnival kerjaya jamin kerja dimana ATM menyediakan kaunter khas kepada pengunjung yang berminat menyertai tentera darat.


Pameran Serangkai-Ekspresi Hubungan Insan dan Alam

Kuala Lumpur,28 Oktober- Bagi memberi kesedaran terhadap pemuliharan dan pengurusan hutan dengan lebih baik kepada orang awam,satu pameran yang dikenali Serangkai - Ekspresi Hubungan Insan dan Alam diadakan di Central Market, Kuala Lumpur pada hujung minggu ini.Pameran ini merupakan program anjuran projek kerjasama Kerajaan Malaysia dengan United Nation Delopment Programme iaitu Projek Improving Connectivity In The Central Forest Spine Landscape (IC-CFS) yang dibiayai oleh Global Environment Facility atau GEF.

(Pengarah Projek Kebangsaan IC-CFS, Datuk Zahari Ibrahim)

Jelas Pengarah Projek Kebangsaan IC-CFS, Datuk Zahari Ibrahim penganjuran ini dapat membantu memberi ilmu pengetahuan baharu mengenai memelihara dan memulihara hutan dan hidupan liar di Semenanjung Malaysia terutama kepada masyarakat bandar.

"Sekarang ini kita hendak memberi pendekatan kepada masyarakat bandar dan generasi muda bagaimana usaha yang dibuat kerajaan dalam memastikan konversif pemuliharaan dan juga pengawalan flora dan fauna kepelbagaian bilogi negara dapat dicapai."Projek IC-CFS ini merupakan projek yang dilaksanakan bagi menyokong pelaksanaan Pelan Induk Central Forest Spine dalam meningkatkan pengurusan tanah dan hutan yang mampan di landskap Central Forest Spine di Semenanjung Malaysia untuk melindungi dan memelihara kepelbagaian biodiversti dan menjamin habitat hidupan liar," katanya di sini.Ujarnya lagi, pelaksanaan projek ini melibatkan sokongan dan kerjasama penuh daripada semua pemegang taruh di peringkat Kerajaan Persekutuan dan Kerajaan Negeri samada daripada Jabatan/Agensi Kerajaan, Badan Bukan Kerajaan mahupun masyarakat setempat.Projek IC-CFS ini bukan sahaja memfokuskan kepada kapasiti institusi- institusi pelaksana, malah ianya turut memberi manfaat kepada Orang Asli dan Komuniti Setempat di sekitar kawasan Koridor Ekologi IC-CFS di Negeri Johor, Pahang dan Perak.Antara aktiviti menarik yang diadakan minggu ini adalah Tayangan Filem Pendek, Pertandingan mewarna, sesi perkongsian ilmu dan demostrasi penanaman pokok.


Raja Perlis terima mengadap Komander-Komander Askar Wataniah seluruh negara

ARAU, 28 Oktober- Raja Perlis, Tuanku Syed Sirajuddin Jamalullail menerima mengadap Komander-Komander Askar Wataniah Siri 500 sempena Sidang Komander Askar Wataniah (SKAW) Siri 500 bermula hari ini sehingga Ahad.Antara yang berangkat mengadap ialah Komander Rejimen 505, Kolonel Tengku Amir Nasser Ibrahim Shah Ibni Al-Sultan Abdullah Ri'ayatuddin Al-Mustafa Billah Shah.

(Raja Perlis, Tuanku Syed Sirajuddin Jamalullail menerima mengadap Komander-Komander Askar Wataniah Siri 500 sempena Sidang Komander Askar Wataniah (SKAW) Siri 500)

Turut berangkat, Komander Rejimen 508, Brigadier Jeneral Tunku Ali Redhauddin Ibni Tuanku Muhriz; Komander Rejimen 512, Brigadier Jeneral Datuk Seri Tengku Baharuddin Ibni Al-Marhum Sultan Mahmud Al-Muktafi Billah Shah dan Komander Rejimen 513, Brigadier Jeneral Tengku Sarafudin Badlishah Ibni Al Aminul Karim Sultan Sallehuddin.Baginda turut meraikan kesemua tetamu jemputan pada Majlis Santapan Diraja di Istana Arau.Mesyuarat Sidang Komander kali ini akan berlangsung di Universiti Malaysia Perlis yang akan dipengerusikan oleh Timbalan Panglima Tentera Darat, Leftenan Jeneral Datuk Seri Mohammad Ab Rahman.SKAW dikoordinasikan dan diterajui Komander Rejimen 504, Brigadier Jeneral, Tuanku Syed Faizuddin Putra Jamalullail.Berangkat sama, Raja Perempuan Perlis, Tuanku Tengku Fauziah Tengku Abdul Rashid


Punca mati insiden gaduh curi baja, kecederaan tulang belulang - Polis

PERAK, 28 Oktober- Seorang lelaki maut selepas insiden pergaduhan berkaitan kes curi baja di Bagan Tiang, Tanjung Piandang pada Isnin. Punca kematian lelaki yang maut, akibat kecederaan tulang belulang dan jantung fibrosis. Menurut Ketua Polis Perak, Datuk Mohd Yusri, berdasarkan bedah siasat, kecederaan tulang belulang dialami mangsa berusia 47 tahun itu berpunca akibat hentakan objek tumpul dan keras seperti batu, kayu atau besi.

(Ketua Polis Perak, Datuk Mohd Yusri)

"Kecederaan tulang belulang berpunca daripada hentakan suatu objek tumpul dan keras seperti kayu batu dan besi dan hasil pemeriksaan bedah siasat juga mendapati arteri koronari kiri mangsa tersumbat akibat atherosklerosis yang hanya mempunyai bukaan sebesar lubang pin pada lumennya," katanya ketika ditemui pada program pelupusan barang kes Jabatan Siasatan Jenayah Narkotik (JSJN) Perak di Ibu Pejabat Polis Kontinjen (IPK) Perak di sini hari ini. Polis, sedang melengkapkan siasatan kes berkenaan di mana suspek tersebut telah pun ditahan reman tujuh hari hingga Isnin depan.

Susulan itu, polis menahan suspek berusia 40 tahun di sebuah rumah yang terletak kira-kira 100 meter dari tempat kejadian.  Kes disiasat mengikut Seksyen 302 Kanun Keseksaan.


KUALA LUMPUR, 28 Oktober - Presiden Persekutuan Karate Malaysia (MAKAF) Tun Mohd Ali Rustam dilantik sebagai Ahli Jawatankuasa Eksekutif Persekutuan Karate Dunia (WKF) dari 2022 hingga 2026, kata WKF dalam satu kenyataan.Pemilihan itu dibuat pada sesi pleno menjelang Kejohanan Kadet, Remaja dan Bawah 21 (B-21) Dunia di Konya, Turkiye.WKF turut mengesahkan Antonio Espinós dari Sepanyol sebagai presidennya dan José García Maañón dari Argentina selaku naib presiden pertama untuk persekutuan itu.Ini diikuti Naseer Alrazooqi dari Emiriah Arab Bersatu (UAE) untuk naib presiden kedua dan Bechir Cherif dari Tunisia sebagai naib presiden ketiga.

Badan pentadbir karate dunia itu juga melantik Toshihisa Nagura dari Jepun sebagai Setiausaha Agung."Sebagai tambahan kepada 17 wakil yang dilantik oleh Kongres WKF pada Selasa, dua lagi ahli dilantik dimasukkan ke dalam Jawatankuasa Eksekutif hari ini."Penyertaan Samantha Desciderio dari Mexico and Sarah Wennestrom dari Sweden selaku ahli dilantik ke dalam badan pembuat keputusan dialu-alukan," katanya. Sementara itu, Espinós mengucapkan terima kasih kepada semua ahli yang tidak lagi bersama WKF di atas usaha dan sumbangan kepada kemajuan sukan karate dalam beberapa tahun sebelum ini dan mengalu-alukan ahli baharu ke dalam persekutuan itu.


Pendakwaan tutup kes Siti Bainun, keputusan 24 November

KUALA LUMPUR, 28 Oktober - Pihak pendakwaan dalam perbicaraan kes pengasas Rumah Bonda Siti Bainun Ahd Razali, yang didakwa mengabai dan menganiaya seorang remaja perempuan sindrom Down dikenali sebagai Bella, hari ini menutup kesnya selepas memanggil 22 saksi.Timbalan Pendakwa Raya Nor Azizah Mohamad, yang mengetuai pasukan pendakwaan, memaklumkan kepada Hakim Mahkamah Sesyen Izralizam Sanusi bahawa pihaknya menutup kes selepas juruteknik syarikat penapis air Mohamed Rezuan Satori, selesai memberi keterangan.Hakim kemudiannya memerintahkan kedua-dua pihak memfailkan hujahan bertulis pada 18 November dan menetapkan 24 November depan bagi keputusan di akhir kes pendakwaan sama ada membebaskan Siti Bainun atau memerintahkan tertuduh membela diri.“Dengan berakhirnya keterangan saksi pendakwaan ke-22, pihak pendakwaan menutup kes hari ini,” katanya.Beliau dibantu oleh Timbalan Pendakwa Raya Zilfinaz Abbas, Zahida Zakaria, Fazeedah Faik dan Shakira Aliana Alias.

Pihak Pendakwaan turut menawarkan 15 saksi kepada pembelaan antaranya bekas penghuni Rumah Bonda dan rakan Siti Bainun sekiranya tertuduh diperintah membela diri.Pada prosiding hari ini, Siti Bainun diwakili peguam Nur'Aminahtul Mardiah Md Nor, Mohammad Farhan Maaruf, Nurul Hafidzah Hassan dan Nur Ellena Mohamed RazifTurut hadir Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.Sementara itu, menerusi satu kenyataan media, barisan peguam pemerhati hari ini merakamkan penghargaan kepada semua pihak atas kelancaran perbicaraan kes tersebut.“Kami mempunyai kepercayaan penuh terhadap prosiding mahkamah dan berharap keadilan akan dapat ditegakkan buat anakanda Bella pada akhir kes ini dan kejadian yang menimpa Bella ini tidak boleh dibenarkan berlaku lagi dalam masyarakat kita,” menurut kenyataan itu.


Tiga beranak maut dalam kemalangan

MELAKA, 28 Oktober- Percutian sebuah keluarga ke Port Dickson bertukar tragedi selepas kenderaan yang dinaiki mereka terbabit dalam kemalangan di Kilometer 216, Lebuhraya Utara Selatan (Arah Utara) berhampiran Plaza Tol Simpang Ampat,Alor Gajah jam 11 pagi tadi.  Mangsa Muhammad Nazirul Syafiq Azmi dan Zubaidah Abd Rajak masing-masing 28 tahun serta anak lelaki mereka Muhammad Rizqi berusia satu tahun maut dilokasi kejadian.

(Suami isteri dan bayi usia setahun maut dilokasi kejadian)

Bapa allahyarham Zubaidah, Abd Rajak Sakiman ketika ditemui pemberita berkata, dia bertolak ke Port Dickson dari rumahnya di Muar, manakala allahyarham Zubaida sekeluarga bertolak dari Johor Bahru menaiki kereta berasingan.  Bagaimanapun, dia mula berasa pelik selepas anak keenam daripada tujuh beradik itu masih tidak tiba selain gagal untuk dihubungi sebelum dimaklumkan mereka sekeluarga terbabit kemalangan.  "Habis sudah pukul 1 lebih tidak sampai-sampai, apa jadi pun tidak tahu, hati pun fikir dan termenung ini lain macam ni, tapi diam je dulu, saya tidak bagi tahu orang rumah, lepas tu dah habis makan hari hendak hujan kelam kabut kemas tengok -tengok dia orang telefon menantu saya, dan kawan dia hantar gambar kereta dalam whatsapp, tunjuk kereta anak kemalangan,"kata Abd Rajak Sakiman Beliau yang ditemui di Hospital Alor Gajah berkata, mereka sekeluarga bagaimanapun redha dengan pemergian anak, menantu dan cucunya.  Sementara itu, Ketua Polis Daerah Alor Gajah, Superintendan Arshad Abu berkata, ketika kejadian sebuah lori sedang menjalankan kerja pembaikan pembahagi jalan tengah dan telah berhenti di lorong kanan serta dalam proses meletakkan kon.  Bagaimanapun, pasangan berkenaan yang menaiki kereta jenis Honda Jazz itu datang dari arah belakang dan melanggar lori berkenaan.  Akibat pelanggaran tersebut, ketiga-tiga mangsa disahkan maut di lokasi kejadian manakala pemandu lori berkenaan tidak mengalami sebarang kecederaan.


KPDNHEP periksa 57,438 premis perniagaan di Pahang

KUANTAN, PAHANG, 28 Oktober-  Kementerian Perdagangan Dalam Negeri dan Hal Ehwal Pengguna (KPDNHEP) Negeri Pahang telah menjalankan pemeriksaan ke atas 57,438 premis perniagaan di seluruh negeri itu sehingga Oktober tahun ini. Pengarahnya, Datuk Mark Ujin dalam kenyataannya berkata, daripada jumlah itu sebanyak 652 aduan telah diterima dan disiasat yang mana isu yang kerap diterima adalah berkaitan aduan harga barang.

Daripada jumlah itu juga, 686 kes telah dihasilkan melibatkan nilai rampasan sebanyak RM754,272.89 dan kompaun sebanyak RM144,300.  Katanya, KPDNHEP Pahang sentiasa menjalankan pemantauan secara berkala dan proaktif di setiap rantaian perniagaan bagi memastikan peniaga menjalankan perniagaan secara beretika, tidak mengambil kesempatan dan mengaut keuntungan yang tidak munasabah serta melindungi hak-hak pengguna dan Keluarga Malaysia.  Malah seramai 127 anggota penguat kuasa yang melibatkan enam cawangan di seluruh negeri Pahang melakukan pemantauan ke atas premis-premis perniagaan di semua peringkat rangkaian pengedaran bermula dari peruncit, pemborong hinggalah ke peringkat pengeluar.


Kutipan hasil kerajaan negeri Selangor atasi sasaran

KLANG, 28 Oktober - Kerajaan negeri Selangor yakin mampu mencatatkan kutipan hasil sehingga RM2.2 bilion menjelang akhir tahun ini dengan jangkaan peningkatan jumlah pembayaran pada saat akhir dalam tempoh dua bulan terakhir tahun ini. Menteri Besar Datuk Seri Amirudin Shari berkata sehingga semalam, kutipan hasil kerajaan negeri telah mencatatkan sebanyak RM2.17 bilion, mengatasi sasaran yang ditetapkan pada tahun ini iaitu sebanyak RM2.05 bilion."Pada 2020 dan 2021, semasa Perintah Kawalan Pergerakan (PKP) dikuatkuasakan, Selangor tetap mencatatkan lebihan hasil daripada jumlah ditetapkan. Begitu juga pada tahun ini apabila angka dicatatkan lebih tinggi."Kerajaan negeri menyasarkan kutipan hasil negeri sebanyak RM2.05 bilion tetapi dengan berbaki dua bulan lagi, sewajarnya jumlah itu akan meningkat susulan pembayaran pada saat akhir," katanya kepada pemberita selepas merasmikan Majlis Perluasan Sistem Smartbox Selangor ke Pejabat Daerah dan Tanah Selangor di sini.

(Amirudin ketika dalamMajlis Perluasan Sistem Smartbox Selangor ke Pejabat Daerah dan Tanah Selangor)

Mengenai Smartbox Selangor, Amirudin berkata sistem itu akan mempercepatkan dan memudahkan proses pembayaran urusan tadbir tanah serta pungutan dokumen di negeri ini.

"Apabila diisytiharkan PKP, semua operasi terhenti termasuk urusan kaunter pejabat tanah tetapi kita tidak menunggu lama dan dalam tempoh tiga hingga empat bulan, kita memperkenalkan Smartbox dan mencatatkan lebih 12,000 transaksi,” katanya.Beliau berkata sistem itu dibangunkan oleh Pejabat Tanah dan Galian Selangor (PTGS) dan akan mula digunakan di sembilan daerah di negeri ini bermula 1 November ini. - BERNAMA


Penerima Rumah Rakyat Al-Sultan Abdullah diberikan tempoh moratorium 10 tahun

PEKAN, 28 Oktober - Penerima Rumah Rakyat Al-Sultan Abdullah negeri Pahang diingatkan agar tidak menjual atau menukar hak milik kediaman sebaik sahaja menerimanya.  Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah bertitah, bagi memastikan perkara tersebut tidak berlaku, tempoh moratorium dikenakan.  Titah baginda, moratorium 10 tahun yang tidak membenarkan sebarang bentuk pembelian atau sewaan kediaman itu sebagai menghargai sumbangan Pertubuhan Palang Merah Emiriah Arab Bersatu (UAE) Negeri Pahang kepada golongan miskin negeri itu. "Saya harap apa yang dinyatakan oleh Yang Amat Berhormat Menteri Besar tentang moratorium ini perlu diambil kira secara serius, jangan pula apabila sudah terima rumah ini soal mahu jual la... soal hendak lepas tangan akan datang ke buah fikiran kita, kalau boleh biarlah rumah ini hingga ke anak cucu," titah Seri Paduka Baginda di sini. Pemilik rumah kuniaan itu juga perlu mematuhi prasyarat yang telah ditetapkan terlebih dahulu selain mendapat kebenaran pegawai daerah sekiranya masih ingin menjualnya.  Dalam pada itu, baginda bertitah pemaju yang mengendalikan projek perumahan sebanyak 123 unit ini dititah untuk menyegerakan pembinaan sebelum tibanya musim tengkujuh, tahun ini.  Ini ekoran, kebanyakan penerima di negeri ini merupakan penduduk terjejas banjir.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah,ketika bertitah pada majlis Majlis Pelancaran Projek Perumahandan Penyampaian Watikah Tawaran Bantuan Untuk Mangsa Banjir)

"Saya harap pihak kontraktor dapat usaha percepatkan walaupun terpaksa bekerja dalam hujan. Tolonglah supaya mereka dapat berpindah secepat mungkin," titah baginda. Baginda bertitah demikian di Majlis Pelancaran Projek Perumahan dan Penyampaian Watikah Tawaran Bantuan Untuk Mangsa Banjir Sumbangan Pertubuhan Palang Merah Emiriah Arab Bersatu (UAE) Negeri Pahang di Pusat Pemindahan Sementara Kampung Temai Hulu, Pekan.  Turut hadir, Duta ke Malaysia, Khalid Ghanim Mohammed Alghaith, Pengerusi Pertubuhan Palang Merah Emiriah Arab Bersatu (UAE), Dr Hamdan Musallam Al Mazrouei dan Menteri Besar Pahang, Datuk Seri Wan Rosdy Wan Ismail.  Projek berjumlah RM12.175 juta itu melibatkan enam daerah termasuk Pekan, Bentong, Temerloh dan Raub.


RM4.3 juta dana terkumpul untuk Projek Wakaf Air

KELANTAN, 28 Oktober- Projek Wakaf Air yang diusahakan Kementerian Alam Sekitar dan Air (KASA) bersama Yayasan Wakaf Malaysia (YWM) berjaya mengumpul dana sebanyak RM4.3 juta sejak tabung tersebut dilancarkan 18 Disember 2020. Menurut Menteri Alam Sekitar, Datuk Seri Tuan Ibrahim Tuan Man, secara keseluruhan, KASA telah meluluskan 51 buah projek membabitkan nilai lebih RM2 juta di seluruh negara.

Beliau berkata, daripada jumlah itu, 11 projek telah pun disiapkan dengan kos sebanyak RM494,491. "Selain itu, satu lagi projek sedang dilaksanakan dan dijangka siap pada November ini yang akan memanfaatkan hampir 9,200 penduduk yang berdepan masalah bagi mendapatkan bekalan air bersih,"katanya dalam ucapannya di Majlis Perasmian Karnival Alam Sekitar dan Air 2022 @Kubang Kerian Sejahtera di RTC Tunjong, Kota Bharu, di sini.  Program yang diadakan selama tiga hari itu memberi peluang kepada rakyat di negeri Kelantan untuk berurusan secara terus dengan jabatan serta agensi di bawah kementerian tersebut.  Mengulas lanjut, beliau berharap inisiatif Tabung Wakaf Air itu terus berjalan dengan lebih baik dan menjadi mekanisme penting dalam meningkatkan taraf sosio ekonomi rakyat.


JKM Kedah arah pejabat kebajikan daerah dapatkan bekalan

KEDAH, 28 Oktober- Jabatan Kebajikan Masyarakat JKM Kedah telah mengarahkan setiap pejabat kebajikan daerah mendapatkan bekalan dari Depoh Simpanan Barangan Banjir di Bedong bagi memastikan keperluan tersebut dapat disalurkan kepada penduduk yang terjejas banjir yang ditempatkan di Pusat Permindahan Sementara Banjir PPS. Ia memandangkan peralihan Monsun Timur Laut yang berlaku telah menyebabkan beberapa daerah di negeri itu dinaiki air dan memaksa penduduk dipindahkan di PPS.

(Exco Pembangunan Wanita, Keluarga dan Masyarakat, Pembasmian Kemiskinan dan Kebajikan Kedah, Datuk Halimaton Saadiah Saad)

Exco Pembangunan Wanita, Keluarga dan Masyarakat, Pembasmian Kemiskinan dan Kebajikan Kedah, Datuk Halimaton Saadiah Saad berkata petugas-petugas JKM juga telah mengadakan simulasi banjir sebagai persiapan terakhir sekiranya penduduk ditimpa bencana. Selain itu, pelbagai agensi kerajaan dan pihak NGO akan berkerjasama dengan memainkan peranan sebagai sokongan terhadap bantuan dan keperluan penduduk yang terjejas.  "Ada daerah-daerah yang telah melakukan simulasi banjir dan alhamdullilah dikubang pasu ini ianya telah berlangsung dan sekurang-kurangnya simulasi diadakan ia menandakan persiapan yang mana perlu bekerja yang mana perlu turun ke padang dan alhamdullilah agensi-agensi terlibat memainkan peranan penting setakat ini semua bekerjasama dalam membantu mangsa-mangsa banjir," katanya kepada RTM selepas meninjau penduduk yang terjejas banjir di PPS SK Binjai di Jitra.  Pihaknya juga telah melantik kontraktor dari JKM bagi membekalkan bekalan makanan dan minuman sepanjang penduduk yang terjejas banjir ditempatkan di PPS.


JBPM lancar MTL Red Team hadapi banjir

PUTRAJAYA, 28 Oktober - Jabatan Bomba dan Penyelamat Malaysia (JBPM) melancarkan Pasukan Gerak Cepat (Red Team) bagi menghadapi Monsun Timur Laut (MTL).Ketua Pengarahnya, Datuk Seri Mohammad Hamdan Wahid berkata penubuhan MTL Red Team bertujuan memantapkan lagi persiapan serta persediaan perkhidmatan kebombaan dan penyelamatan secara lebih efisyen.Katanya, JBPM akan menempatkan pasukan berkenaan di 11 negeri seperti Selangor, Kelantan, Terengganu dan Kedah selain di dua Akademi Bomba dan Penyelamat Malaysia (ABPM) melibatkan Wilayah Tengah serta Wilayah Utara.

“Seramai 253 anggota, 58 unit bot, 41 unit kenderaan utiliti dan 33 lori akan bersedia pada setiap hari di lokasi yang ditetapkan oleh JBPM negeri. Kita ada norma tertentu yang telah kita tetapkan berapa ramai dalam satu pasukan dan juga aset-aset yang minima untuk penugasan pantas supaya jika berlaku banjir di kawasan yang balai tidak boleh menghantar bantuan," Katanya selepas melancarkan MTL Red Team, di sini.

Tambah Hamdan, pasukan itu turut dianggotai seorang anggota pasukan khas Emergency Medical Response Services (EMRS) dan Pasukan Penyelamat di Air (PPDA) bagi memastikan operasi penyelamatan berada pada tahap optimum.“Penubuhan pasukan itu merupakan penambahbaikan kepada Regional Forward Base (RFB) yang sebelum ini ditempatkan di tiga lokasi iaitu ABPM Wilayah Timur, Balai Bomba dan Penyelamat (BBP) Perda, Pulau Pinang dan BBP Ayer Hitam, Johor.“Pasukan berkenaan akan bertugas mengikut syif yang ditetapkan dengan masa pusingan tugas sesuatu operasi banjir selama lima hari termasuk perjalanan pergi dan balik,” katanya.


Rejimen 504 Askar Wataniah Kem Bukit Keteri tuan rumah Sidang Komander Askar Wataniah siri 33/2022

(Timbalan Panglima Tentera Darat, Leftenan Jeneral Datuk Seri Mohammad Ab Rahman)

KANGAR, 28 Oktober- Sidang Komander Askar Wataniah (SKAW) yang merupakan persidangan tahunan yang telah bermula dilaksanakan sejak 1996 diteruskan sehingga kini. Siri 33/2022 yang bermula hari ini sehingga 30 Oktober akan berlangsung di Universiti Malaysia Perlis yang dipengerusikan oleh Timbalan Panglima Tentera Darat, Leftenan Jeneral Datuk Seri Mohammad Ab Rahman.

(Komander Rejimen 512, Tengku Seri Temenggong Raja Terengganu, Brigedier Jeneral Datuk Seri Tengku Baharuddin Ibni Al-Marhum Sultan Mahmud Al-Muktafi Billah Shah)

Sidang dihadiri oleh semua komander Rejimen Siri 500 dan Pakar Askar Wataniah, dikoordinasikan dan diterajui Komander Rejimen 504, Brigadier Jeneral, Tuanku Syed Faizuddin Putra Jamalullail yang dilantik sebagai pasukan penganjur semasa Sidang Komander Askar Wataniah Siri 32/2022.Persidangan ini diadakan bagi mendapatkan maklum balas mengenai aspek latihan, pentadbiran dan logistik dalam pasukan Rejimen Siri 500 Askar Wataniah dan Pasukan Pakar Askar Wataniah. Antara aktiviti yang bakal dilaksanakan sepanjang sidang ialah Mesyuarat Komander-Komander Askar Wataniah, Projek Pertanian Diraja, Projek Pembangunan Kem Ratanapol Hatyai, lawatan ke Festival Pusat Membeli Belah, lawatan ke Pasar Terapung Khlong Hae dan kayuhan serta sumbangan asnaf di Kampung Warna Warni, Kuala Perlis.Antara komander yang berangkat ialah Komander Rejimen 505, Kolonel Tengku Amir Nasser Ibrahim Shah Ibni Al-Sultan Abdullah Ri'ayatuddin Al-Mustafa Billah Shah dan Komander Rejimen 512, Tengku Seri Temenggong Raja Terengganu, Brigedier Jeneral Datuk Seri Tengku Baharuddin Ibni Al-Marhum Sultan Mahmud Al-Muktafi Billah Shah .Selain itu, Komander Rejimen 508, Brigadier Jeneral Tunku Ali Redhauddin Ibni Tuanku Muhriz; Komander Rejimen 512, Brigadier Jeneral Datuk Seri Tengku Baharuddin Ibni Al-Marhum Sultan Mahmud Al-Muktafi Billah Shah dan Komander Rejimen 513, Brigadier Jeneral Tengku Sarafudin Badlishah Ibni Al Aminul Karim Sultan Sallehuddin.


KASA peruntuk RM226.7 juta di bawah Rolling Plan 1 dan 2 RMKe-12 bagi projek bekalan air di Kelantan

KOTA BHARU, 28 Oktober- Kementerian Alam Sekitar dan Air (KASA) memperuntukkan RM226.7 juta di bawah Rolling Plan 1 dan 2 Rancangan Malaysia Ke-12 (RMKe-12) bagi melaksanakan lima projek berkaitan sumber dan bekalan air di Kelantan. Menterinya, Datuk Seri Tuan Ibrahim Tuan Man berkata ia termasuk kajian kelangsungan sumber dan bekalan air di negeri itu. Projek tersebut meliputi kerja kajian dan pelaksanaan Program NRW Negeri Kelantan, Kajian Pembangunan Sumber Air Negeri Kelantan, pembinaan Loji Rawatan Air di Kampung Telok, pembinaan ‘low weir’ di Sungai Pahi dan Sungai Pengkalan Datu. "Satu kajian sedang kita laksanakan di Machang untuk kita ada satu 'taps' sumber air kita. 'Taps' ini takungan air pinggiran sungai. Sesetengah negeri kita buat dwifungsi. Oleh sebab itu, saya sebut tadi Kelantan juga ada masalah banjir.Sewaktu bekalan air banyak, kita perlu memanfaatkan penggunaan air tersebut selain menjadi bekalan buat masyarakat," kata Tuan Ibrahim dalam sidang media selepas merasmikan Karnival Alam Sekitar dan Air 2022 @Kubang Kerian Sejahtera di RTC Tunjong, di sini.

(Menteri KASA, Datuk Seri Tuan Ibrahim Tuan Man merasmikan Karnival Alam Sekitar danAir 2022 @Kubang Kerian Sejahtera di RTC Tunjong)

Mengulas lanjut, beliau berkata Kajian Pembangunan Sumber Air yang sedang dijalankan itu penting bagi mengenal pasti dan membangun sumber air negeri Kelantan secara optimum.  Dapatan kajian tersebut boleh dijadikan asas bagi memohon pelbagai projek sumber dan bekalan air yang berkepentingan tinggi.


70,000 anggota pelbagai agensi bersiap sedia hadapi banjir - Hamzah

KOTA BHARU, 28 Oktober - Seramai 70,000 pegawai dan anggota daripada pelbagai agensi bersedia untuk dikerahkan bagi menangani kemungkinan bencana banjir akibat Monsun Timur Laut.Menteri Dalam Negeri, Datuk Seri Hamzah Zainuddin berkata bantuan dan aset juga melibatkan gabungan pelbagai agensi.

"Kalau berlaku masa yang betul-betul puncak itu iaitu waktu PRU...kita perlu hampir 80,000 anggota dan bila berlaku bencana kita perlu lebih kurang 20,000 anggota. "Sebab itu, oleh kerana kita hanya ada 120,000 maka kita memohon supaya RELA, APM bantu. Jadi saya mohon kepada rakyat semua supaya berilah kepercayaan dan kita berdoa supaya tidak berlaku bencana yang besar," katanya dalam sidang media selepas menghadiri taklimat PRU15 dan persiapan menghadapi musim tengkujuh di Ibu Pejabat Polis Kontinjen Kelantan, di sini.Tambah Hamzah, kementeriannya telah mengenal pasti sebanyak 5,500 lokasi berisiko banjir di seluruh negara termasuk 186 kawasan berisiko fenomena lonjakan air.“Kita telah mengkaji beberapa strategi untuk memastikan rakyat boleh meletakkan kepercayaan kepada PDRM kerana kita bersedia menghadapi kemungkinan ditimpa bencana akibat hujan lebat,” katanya.


14,253 permohonan Peranti Siswa untuk pelajar IPT di Kelantan diluluskan - KPT

PENGKALAN CHEPA, 28 Oktober- Seramai 14,253 permohonan kemudahan peranti di bawah Program Peranti Siswa Keluarga Malaysia pelajar Institut Pengajian Tinggi (IPT) di Kelantan telah diluluskan. Menteri Pengajian Tinggi, Datuk Seri Dr Noraini Ahmad berkata jumlah itu mewakili 71 peratus daripada 20,080 permohonan pelajar dari Universiti Awam, Politeknik, Kolej Komuniti dan Institut Pengajian Tinggi Swasta (IPTS) di Kelantan yang diterima sehingga Rabu lalu. "Pengagihan peranti siswa di IPT telah mencapai 32 peratus daripada jumlah yang sudah diluluskan. Saya telah minta supaya proses kelulusan dan pengagihan itu dibuat dalam kadar segera.Saya tak mahu pelajar-pelajar menunggu lama untuk mendapatkan peranti siswa ini. Oleh itu, kepada para pelajar, apabila dapat peranti tersebut, manfaatkan penggunaan peranti tersebut," kata Dr. Noraini kepada pemberita RTM ketika menyempurnakan Majlis Penyerahan Peranti Siswa Keluarga Malaysia kepada 40 pelajar yang mewakili pelajar-pelajar dari Universiti Awam dan IPTS di Kelantan bertempat di Universiti Malaysia Kelantan (UMK) Kampus Kota, di sini. Hadir sama, Menteri Komunikasi dan Multimedia (MenKOMM), Tan Sri Annuar Musa. Pada majlis ini, Datuk Seri Dr Noraini turut menyempurnakan Majlis Pelancaran Program Kembara Keluarga Simpan SSPN Tahun 2022 Peringkat Negeri Kelantan Penyampaian Sumbangan Akaun Simpan SSPN Prime. Program bertujuan membantu pelajar asnaf daripada aspek pendidikan serta galakan awal memulakan tabungan bagi tujuan pendidikan tinggi anak-anak dan membentuk kesedaran penabungan sebagai jaminan masa depan.Ia melibatkan sumbangan zakat PTPTN kepada 17,800 pelajar asnaf melibatkan 178 kawasan terpilih di 12 buah negeri. Sumbangan diberikan dalam bentuk akaun Simpan SSPN Prime melibatkan peruntukan keseluruhan berjumlah RM1.78 juta.

(Menteri KPT, Datuk Seri Dr Noraini Ahmad/Foto FB UMK)


Elak aktiviti air, negara sedang mengalami peralihan MTL - JBPM

PUTRAJAYA, 28 Oktober- Orang ramai dinasihatkan untuk mengelakkan daripada melakukan aktiviti air di kawasan yang berisiko.Jelas Ketua Pengarah Jabatan Bomba dan Penyelamat (JBPM), Datuk Seri Mohammad Hamdan Wahid, ini kerana negara sedang mengalami peralihan ke Monsun Timur Laut."Tidak lama lagi mungkin akan bermulanya cuti sekolah dalam keadaan tengkujuh ini. Kita telah menasihati semua rakyat Malaysia ini supaya menangguhkan dulu aktiviti-aktiviti yang mungkin bahaya selain ada yang mempunyai risiko tertentu di kawasan-kawasan sebagai contohnya di kawasan jeram, kawasan air terjun, di kawasan bukit, pergunungan selain berlakunya hujan dan keadaan-keadaan cuaca yang tidak menentu."Jadi ini yang kita nasihatkan kepada orang ramai supaya berhati-hati dan sentiasa mendengar arahan dan juga hebahan daripada kerajaan," kata Hamdan kepada pemberita RTM pada Majlis Pelancaran Pasukan Gerak Cepat (MTL RED TEAM), di sini.

Setakat ini, 226 kes lemas direkodkan sejak Januari lalu, membabitkan kejadian di sungai, pantai, tasik, air terjun dan pembentung.Daripada jumlah tersebut, 210 membabitkan kes kematian.


Tambahan 50,000 unit beri peluang lebih ramai pelajar miliki PerantiSiswa

PENGKALAN CHEPA, 28 Oktober- Tambahan 50,000 unit peranti telah dibuat bagi memberi peluang lebih ramai pelajar di Institusi Pengajian Tinggi (IPT) awam dan swasta mendapatkan kemudahan peranti siswa tahun ini.Menteri Komunikasi dan Multimedia, Tan Sri Annuar Musa berkata tambahan peruntukan sebanyak RM65 juta di bawah Program PerantiSiswa Keluarga Malaysia itu juga bagi memberi peluang kepada pelajar yang membuat rayuan sebelum ini selepas permohonan mereka ditolak."Konsepnya kita nak bagi seberapa ramai pelajar supaya mendapat peranti, kita ada peranti yang cukup...tiga hari lepas saya telah mengarahkan KSU untuk menambah tempahan daripada tender yang ada untuk tambah 50,000 unit dengan perbelanjaan lebih kurang RM65 juta, kita meletak supaya bekalan tak akan putus putus. Juga mengambil kira kes-kes rayuan," katanya.Beliau menyatakan demikian selepas Majlis Penyerahan PerantiSiswa Keluarga Malaysia Peringkat Negeri Kelantan di Universiti Malaysia Kelantan Kampus Kota Pengkalan Chepa, di sini hari ini. Hadir sama Menteri Pengajian Tinggi, Datuk Seri Dr Noraini Ahmad.

Mengulas mengenai kes rayuan peranti siswa, Annuar menasihatkan pemohon untuk berjumpa dengan persatuan pelajar atau pusat pengajian mereka bagi mengemukakan rayuan dengan memberi bukti atau sebab rayuan perlu dipertimbangkan."Mereka boleh buat boleh hingga akhir tahun, dan sekarang buka rayuan 'online' dan secara 'manual'. Ada juga yang berjumpa dengan pemimpin masyarakat dan pemimpin masyarakat rujuk kepada saya pun boleh, kita buka seluas-luasnya ruang rayuan asalkan mereka layak atau kes tertentu yang boleh diberi pertimbangan," jelasnya.Isu penjualan PerantiSiswa harap diselesaikan segeraSementara itu, Annuar berharap isu penjualan semula tablet peranti siswa membabitkan 14 pelajar dapat diselesaikan.Jelas beliau, sebahagian daripada pelajar terbabit sudah pun membatalkan hasrat untuk menjual tablet yang diterima."Isu itu tidak payah berpanjangan sebab mereka lebih faham sekarang, yang penting tiada kes baharu menjual peranti...yang hari itu pun sudah maklum pada kita dan batalkan penjualan. "Ada satu dua yang sudah jual itu ada, itu pun peranti kena sekat...kita tahu peranti itu tidak akan berfungsi lagi...jadi pembeli pun kita nasihat jangan beli nanti rugi."Sebab kes pun terlalu kecil bilangannya, nasihat itu lebih baik dari tindakan sebab kita beri kepercayaan penuh kepada pelajar-pelajar," tambah beliau.


Tidak wujud kekurangan bekalan barangan keperluan di Kedah

KEDAH, 28 Oktober- Barangan kawalan di Kedah adalah mencukupi dan mampu menampung keperluan di negeri itu. Jaminan tersebut, diberikan Pengarah KPDNHEP Kedah, Affendi Rajini Kanth. Menurutnya, pengguna dinegeri itu tidak perlu bimbang kerana barangan termasuk telur, minyak masak, tepung dan bekalan ayam sentiasa berada dipasaran.

(Pengarah KPDNHEP Kedah, Affendi Rajini Kanth)

Hasil pemantauan berterusan, pihaknya mendapati tidak wujud kekurangan bekalan barangan keperluan, malah dijual pada harga kawalan. "Kita beli ikut keperluan jangan kita beli melebihi daripada keperluan yang kita kehendaki, insya Allah pengguna tidak perlu bimbang dari segi keperluan bekalan, keperluan harian dan kita pihak kita sentiasa memantau pastikan bahawa peraturan-peraturan akta dipatuhi dan ikuti sepenuhnya," katanya kepada RTM selepas melakukan tinjauan bekalan barangan keperluan di salah sebuah pasaraya di Alor Setar. Para pengguna juga dinasihatkan supaya sentiasa memantau barangan dan harga barangan melalui pengimbas harga yang disediakan KPDNHEP.  Terdapat 400 jenis barangan keperluan dan pengguna dapat membandingkan harga serta mencari lokasi jualan yang disediakan.